c: text/html

text:
सहरसा। 08 मार्च। साक्षरताक लिहाज सँ बहुत पाछा चैल रहल बाढ़ि प्रभावित इलाका मे साइकिल आओर पोशाक योजना के बावजूद बच्चिया सभक पढ़बाक गति अपेक्षित बढ़त नहि पायब रहल अछि। मुदा आब 'बेटी-बचाओ, बेटी पढ़ाओ' अभियान केर असर निजी क्षेत्र मे सेहो देखबाक लेल भेट रहल अछि। निजी स्कूल सभमे जता टाका कमबैक प्रतिस्पद्र्धा रहैत अछि ओतहि एहि कड़ी मे एक निजी स्कूल एकलव्या सेंट्रल स्कूल साहसिक डेग उठौलन्हि अछि। विद्यालय प्रबंधन महिला दिवस केर उपलक्ष मे लगातार छात्रा सभक मुफ्त नामांकन करबाक निर्णय लेलन्हि अछि।
विद्यालय प्रबंधन समिति केर बैठक मे तीनों बोर्ड ऑफ डायरेक्टर मुकेश कुमार सिंह, अजय कुमार सिंह व प्रमोद कुमार सिंह अंतरराष्ट्रीय महिला दिवस के मौक़ा पर आय आठ मार्च दिन नर्सरी सँ नौवीं वर्ग तकक छात्रा सभक निःशुल्क नामांकन करबाक निर्णय लेलैन्ह। ई सुविधा विद्यालय के प्रतापनगर आओर सुलिन्दाबाद दुनु ब्रांच मे उपलब्ध कराओल गेल छल। निदेशक मुकेश कुमार सिंह कहला कि विद्यालय केर मुख्य उद्देश्य विद्यार्थि सभके स्वाध्याय के लेल प्रेरित करबाक अछि। उक्त निर्णय से बेटी- बचाओ, बेटी पढ़ाओ योजना क' बल भेटत आओर नारी शिक्षा क' बढ़ावा भेटत।

robotstxt: allowed

filter: keep


text: पटना। रिजर्व बैंक क गवर्नर डी सुब्बा राव मुख्यमंत्री नीतीश कुमार स हुनकर सचिवालय कक्ष मे भेंट केलथि। लगभग आठ सालक बाद आरबीआई क कोनो गवर्नर क इ बिहार यात्रा छी। आरबीआई क बोर्ड बैठक क सिलसिला मे डी सुब्बाराव बिहार आएल छथि। मुख्यमंत्री स मुलाकात क बाद ओ कहला जे बिहार कए एकर विकास दर क आधार पर बैंक स मदद भेटबाक चाही। बिहार क 11.3 फीसदी विकास दर क ओ सराहना केेलथि। मुख्यमंत्री बैठक मे बिहार क ओहि प्रखंड क मामला सेहो उठोलथि जतए एखनधरि बैंक क शाखा नहि अछि। भागलपुर क इस्माइलपुर, शेखपुरा क घाटकुसुंबा आ लखीसराय क पिपरिया प्रखंड एखनो बैंकविहीन अछि। सुब्बाराव एकरा गंभीरता स देखबाक आश्वासन देलथि। मुख्यमंत्री कहला जे डी सुब्बाराव क संग बैंक द्वारा ऋण उपलब्ध करेबा मे कोताही आ हुनकर व्यवहार पर विशेष रूप स चर्चा भेल। प्राथमिकता वाला क्षेत्र मे सेहो बैंक क रवैया संतोषजनक नहि अछि।


text:
नेपाल मे राजनीतिक संघर्ष अन्त हेबाक नाम नहि लऽ रहल अछि। देश मे नया संविधान घोषणा कतेको दशक उपरान्त करलाक बादो एहि मे मधेस प्रति उदासीनता आ कुटिलतापूर्वक अनुदारता देखेबाक आरोप मधेसवादी आन्दोलनी मोर्चा द्वारा लगबैत करीब तीन महीना सँ आन्दोलन कैल जा रहल अछि।
हालहि घोषित नेपालक संविधान मे मधेसी समुदाय केँ पूर्व समझौता अनुरूप अधिकार नहि देबाक आर कुटिलतापूर्वक संविधान घोषणा करबाक जबरदस्तीक विरोध मे मधेसवादी दल तथा मोर्चा द्वारा आन्दोलन निरंतरता मे अछि।
सत्ता संचालनकर्ता आर प्रतिपक्ष मे रहल विभिन्न दलक बहुल्य सभासद सब बहुमत सँ जारी कैल गेल संविधान मे मधेसी सहित सब वर्ग केँ अधिकार संपन्न बनेबाक बात कहि रहल अछि।
एहि द्वंद्व मे मधेसवादी असन्तुष्ट पक्ष द्वारा विभिन्न माँग रखैत सरकार केँ संविधान मे संशोधन करैत संबोधन करबाक निरंतर अनुरोध कैल जा रहल अछि, लेकिन सरकार द्वारा केवल बोली सँ ‘जायज माँग केर संबोधन’ करबाक भरोस देलाक बादो व्यवहार मे एखन धरि कोनो उल्लेख्य प्रगति नहि हेबाक कारण स्थिति जस के तस बनल अछि।
विदित हो जे नेपाल मे विभिन्न भौगोलिक क्षेत्रक आधार पर नागरिक केँ पहिचान करबाक परंपरा रहल। एहिठाम मूलतः हिमाल, पहाड़ आ मधेस तीन मुख्य क्षेत्र अछि। करीब २५० वर्ष सँ पहाड़ी मूल केर ब्राह्मण-क्षेत्री द्वारा सत्ता-संचालन करैत मधेस मे रहनिहार मधेसी प्रति विभेदपूर्ण नीति सँ सेना व सरकारी नौकरी आदि मे पहाड़ी जेकाँ अधिकार नहि देल जेबाक कारण, नागरिकता पर्यन्त नहि देबाक कारण सहित आरो विभिन्न कारण सँ मधेसी केँ उत्पीडित वर्ग मे मानल जाएछ।
मधेसी समुदाय द्वारा देश मे संघीयताक स्थापना सहित पहिचान सहित केर स्वायत्त प्रदेश पेबाक माँग संग पूर्व मे कैल गेल आन्दोलन आ तेकर परिणामस्वरूप तात्कालीन सरकार संग समझौता संग-संग अन्तरिम संविधान पर्यन्त मे देल गेल अधिकार केँ अन्तिम संविधान मे सेहो लिखबाक अनुरोध कैल गेल। परन्तु दोसर बेर संविधान सभा मे मधेसवादी दलक हारिकेँ मुद्दा बनबैत राष्ट्रीय दल द्वारा पुरान मांग केँ नकारैत राष्ट्रीय हित व अखण्डताक रक्षा लेल अलग तरहक सीमांकन आदि करैत नव संविधान जारी कैल गेल अछि। एकरे विरोध मे मधेसवादी दल केर अगुवाई मे मधेसी जनता द्वारा आन्दोलन कैल जा रहल अछि। मधेसीक संग थारू, मगर आदि सेहो वर्तमान संविधान द्वारा पहिचान आ सामर्थ्य सहित केर संघीयता नहि मानल जेबाक कारण विरोध कय रहल अछि।
अही बीच सत्तापक्ष द्वारा जबरदस्ती संविधान घोषणा करब आ आन्दोलनी केँ सुरक्षा बल द्वारा बलपूर्वक शान्त करबाक नीति केर चौतर्फा विरोध सेहो भेल। भारत सेहो एहि अवस्था केँ चिन्ताजनक मानैत नेपालक संविधान केँ अधूरा मानि स्वागत पर्यन्त नहि केलक आर नेपाल सरकार सँ देश मे सहज स्थिति बनेबाक लेल राजनीतिक समाधान तकबाक अनुरोध केलक। परन्तु नेपाली सत्ता संचालक विभिन्न राष्ट्रीय दल द्वारा भारत केर एहि सुझाव केँ नकारैत आन्तरिक मामिला मे हस्तक्षेप नहि करबाक चेतावनी देलक।
भारत लेल स्थिति अपमानजनक बनि गेला सँ आर विशिष्ट कूटनैतिक अनुरोध पर्यन्त केँ नकारल जेबाक कारण नेपाल प्रति रहल उदार नीति मे बदलाव अनैत मधेस मे व्याप्त अशान्तिक कारण आपूर्ति व्यवस्था मे अवरोध एबाक संभावना व्यक्त केलक। जेकरा नेपाली सत्ता केन्द्र व राजनीतिक शक्ति द्वारा ‘अघोषित नाकाबन्दी’ केर संज्ञा दैत समझौता भारतक शर्त पर करबाक आरोप लगबैत अपन राष्ट्रीयता संग जोड़िकय देखल गेल, भारतक विरुद्ध भरपूर प्रचार तक कैल गेल आ परिणामस्वरूप भारतक विकल्प चीन व तेसर मुलुक संग राष्ट्रसंघ तक केँ गोहारल गेल। भारत संग कूटनैतिक वार्ता करबाक प्रयास सेहो जारी रहल लेकिन भारत अपन एकमात्र स्टैन्ड जे नेपाल पहिने अपन आन्तरिक उद्वेलन केँ शान्त करय तखनहि टा भारतीय आपूर्ति व्यवस्था सहज भऽ सकैत छैक कहैत समाधानक जिम्मेवारी नेपालहि केर कान्ह पर छोड़ैत रहल।
एम्हर मधेसवादी आन्दोलनकारीक जिद्द, ओम्हर नेपाली सत्तापक्ष व बहुमतीय पहाड़िया मानसिकता सँ मधेस प्रति विभेदकारी नीतिक जिद्द – ताहि मे भारत द्वारा लेल गेल कड़ा डेग सँ आपूर्ति व्यवस्था अनियमित भेला सँ नेपाल मे मानवीय संकट केर अवस्था बनि गेल अछि। मधेसवादी आन्दोलनी सब राजमार्ग आ सीमा-नाका मे अवरोधस्वरूप धरना जमौने अछि। तथापि एकटा वीरगंज-रक्सौल छोड़ि बाकी अन्य नाका आंशिक रूप सँ असहजता देखितो सामान्य रहल छल आर अत्यावश्यक सामानक आपूर्तिक संग औद्योगिक-व्यवसायिक सामान सबहक आपूर्ति करीब-करीब सहजे छल, लेकिन मधेसवादी दल संग वार्ता सकारात्मक दिशा मे आगू बढितो नेपाल सरकार केर दमन-नीति सँ वीरगंजक मितेरी पूल पर धरना जमेनिहार पर सूतली भोरबे मे आक्रमण करैत हँटेबाक काज आ टेन्ट मे आगि लगेबाक काज सँ उग्र आन्दोलनकारी आ प्रहरीक झड़प मे एकटा भारतीय नागरिक आशीष कुमार राम केँ माथ मे गोली मारैत मारि देला सँ भारतीय पक्ष अत्यन्त कठोर बनैत अघोषित नाकाबन्दीक असल रूप करीब-करीब सब नाका मे देखौनाय शुरु कय देलक।
काल्हि नेपाल सरकार केर कैबिनेट द्वारा भारत सरकार सँ लिखित अनुरोध करबाक समाचार हल्ला मे अछि। हलांकि नेपाली मिडिया पूर्णरूपेण भारत-विरोधी समाचार प्रकाशित करैत देखल गेल अछि, कोनो समाचार विश्वसनीय अछि या नहि एहि पर संदेह बनले रहैत छैक। तथापि भारत केर ई तथाकथित अघोषित नाकाबन्दीक प्रभाव सँ आक्रान्त जनमानस मे भारत प्रति आक्रोश आ मधेसवादी प्रति क्रोधक सीमा नंघाइत स्पष्ट अछि। नेपाल सरकार वार्ताक नाम पर नाटक कय रहल अछि, मधेसवादी दल सड़क सँ आब संसद धरि अवरोध उत्पन्न कय चुकल अछि, लेकिन समाधान कतहु किछु स्पष्ट नहि देखाइत दैछ।
एहेन विकट परिस्थिति मे भारत अपन स्थिति केँ आरो स्पष्ट करबाक लेल नेपाली पक्ष आर आन्दोलनी पक्ष सहित समस्त सरोकारवाला पक्ष संग सहकार्य करैत समाधानक बाट खोलबाक लेल वृहत् वार्ताक बाट प्रशस्त करय तऽ स्थिति मे जरुर उल्लेखनीय सुधार होयत। संगहि भारत विरोधी वातावरण सेहो नियंत्रित होयत।


text:
कैल्हि सोम दिन अदालत ई स्पष्ट केलक कि शराब अधिनियम केर तहत बनाओल गेल अभियुक्त सभके हाईकोर्ट के अलावा निचला अदालत सभसँ सेहो अग्रिम जमानत द' देल जायत। अपने क' बता दी 22 सितम्बर क' एहि मामला मे सुरक्षित राखल गेल आदेश मे कैल्हि सोम दिन अदालत अप्पन फैसला सुनेलक।
जस्टिस के.के. मंडल एवं जस्टिस मधुरेश प्रसाद केर खंडपीठ द्वारा मनीष कुमार उर्फ लोकेश कुमार सहित आन सभक दिस सँ दायर याचिका पर सुनवाई पूरा करैत सुरक्षित राखल गेल आदेश म' अप्पन फैसला सुनेलक। सुनवाई केर क्रम मे अभियोजन पक्ष केर अधिवक्ता कहलनि कि दायर याचिका सुनवाई योग्य नहि अछि।
अदालत केँ बताओल गेल छल बिहार के नवा शराब कानून 2016 केर धारा 76(2) के तहत ई प्रावधान कायल गेल अछि कि एहेन मामला मे अग्रिम जमानत प्रदान नहि कायल जायत। एहि मामला मे पटना हाईकोर्ट केँ एकलपीठ द्वारा सेहो नवा शराब नीति कानून केर धारा 76(2) क' स्पष्ट करैत कहल गेल छल कि ऐहिक तहत कोनो अभियुक्त क' शराब केर मामला मे अग्रिम जमानत नहि देल जे सकैत अछि, जाधरि न्यायालय द्वारा उक्त धारा क' गैर संवैधानिक नहि घोषित कायल जायत अछि। ऐहिक संगे अदालत द्वारा इयो स्पष्ट कायल गेल छल कि यदि निचला अदालत शराब मामला मे पकड़ाओल वा आत्मसमर्पण कायल गेल अभियुक्त सभक जमानत नामंजूर करैत अछि तेँ हुनका अप्पन आदेश मे एहि बातक स्पष्ट उल्लेख करबाक होयत कि कुन कारण सँ अभियुक्त केर जमानत नामंजूर कायल गेल।


text:
नवका- पुरनका लेख सर्च करु...
मधुबनी-कमतौल रेल लाइन
मधुबनी सं कमतौल के बीच रेल लाइन के लेल जल्दीए सर्वे कराएल जाएत. ओना मधुबनी सं रहिका... बेनीपट्टी... बिस्फी होएत कमतौल के लेल रेल लाइन के मंजूरी मिलि गेल अछि. मुदा राजनीतिक प्रभाव के कारण बीच मे एक-दुटा गाम सेहो जोड़ि देल जाएत अछि. एहन होएत आएल अ. आबि देखु एहि मे कि होएत अछि. आब जखन एहि रेल लाइन के लेल मंजूरी मिलि गेल अछि त उम्मीद अछि जे सर्वे मे तेजी आएत. मधुबनी सं कमतौल के बीच बनय वाला ई रेल लाइन करीब 35 किलोमीटर के होएत. सर्वे जतेक जल्दी शुरू होए नीक रहत... नहिं तs आगां काज बढ़त कि नहिं के जानलक. बिहार मे अखनो रेलवे के दर्जनो एहन परियोजना... काज अछि जे ओहिना पड़ल अछि. कोई देखय वाला नहिं अछि. काज के आगां बढ़ाबय के लेल इलाका के लोक सभ के सेहो आगां आबय पड़तन्हि. बिना लोक के जागरूक कएने... बेर- बेर नेता के लग ओहि मुद्दा के उठएले... काज नहिं बनत. इलाका मे काज कराबय लेल अपन सांसद... विधायक के संग आवाज उठाबय पड़त. पार्टी-पॉलिटिक्स के छोड़ि इलाका के विकास के लेल सभके संग आबय पड़त. विधानसभा... संसद मे आवाज उठाबय पड़त. अगर विधायकजी... सांसदजी नहिं सुनैत छथि... अनठिआबैत छथि... त हुनकर बहिष्कार करनाय शुरू कs दिअ. कहिऔ अखन नहिं सुनब त चुनाव मे भुगतै पड़त. दौड़ि कs अएताह. विधायक... सांसद जी के खिलाफ विरोध प्रदर्शन कs दिऔ. देखिऔ दौड़ल अएताह. हुनका काज करय पड़तन्हि. आओर जखन काज करताह त विकास जरूर होएत. बस बीच-बीच मे हुरकारैत रहिऔ.
1 टिप्पणी:


text:
हरिप्रिया–प्रकाश फाउण्डेशनसे सञ्चारकर्मीहे स्वास्थ्य तथा सौन्दर्य सामग्री प्रदान
पहुरा समाचारदाता
धनगढी,१५ असार । हरिप्रिया–प्रकाश फाउण्डेशनसे असार १५ गते धान दिवसके पूर्व सन्ध्यामे अँटवारके रोज सञ्चारकर्मीनहे स्वास्थ्य तथा सौन्दर्य सामग्री प्रदान करले बा ।
फाउण्डेसनके सञ्चालक तथा नेपाली कांग्रेसके युवा नेता क्षितिज भण्डारी नेपाल पत्रकार महासंघ कैलाली शाखाके भवनमे स्वास्थ ओ सौन्दर्य सामाग्री वितरण करल हुइट । पत्रकार महासंघके अध्यक्ष जगत साउदके सभापतित्वमे हुइल कार्यक्रममे कोरोनासे ज्यानके जोखिम मोलके फ्रन्टलाईनमे काम करटी रहल ८ सञ्चारकर्मीहे पिपिई, फेस सिल्ड, सेनेटाईजर सहित सम्मान करल युवा नेता क्षितिज भण्डारी बटैलै ।
हरिप्रिया फाउन्डेसनसे १० हजार नागरिकके अनुहारमे मुस्कान नानेक लाग स्वास्थ्य सामाग्री सहित सौन्दर्य सामाग्री ओ जुस धारके मायाके कोसेली वितरण करटी आइल नेपाली काँग्रेस कैलाली जिल्ला सदस्य तथा युवा नेता नृप सुनार बटैलै ।
फाउन्डेसनसे कौनो आर्थिक संकलन नइकरके सामाजिक सेवाभावसे नेपाली तथा विदेशी नागरिक, पत्रकार सहित १० हजार अनाथ, असहाय, विपन्न, दलित ओ विशेषत काठमाडौमे अडकल सुदुरपश्चिम ओ कर्णाली प्रदेशके वालवालिकाहे लाखौंके राहत वितरण करल जनैले बा । फाउण्डेशनसे ४ बर्षके अवधीमे १६ से २० लाख रुपैयाँ समाजिक कार्यमे सहयोग करल युवा नेता भण्डारी बटैलै ।


text:
बेनी
बेनी नगरपालिका म्याग्दी जिलामे परैत अछि । ई नगरपालिका २०६८ साउन १ सँ लागू भेल छल । म्याग्दी जिलाक सदरमुकाम बेनी बजार म्याग्दीक सबसँ पैग व्यापारिक केन्द्र सेहो छी । बेनी पश्चिम नेपालक पर्यटकीय केन्द्रक रुपमे सहो चिन्हल जाइत अछि । ई अन्नपूर्ण बेसक्याम्प लगायत मुस्ताङ जिलाक लगभग सब ठाम जाएलेल प्रयोग होमएवाला मुख्य नाका छी। हिन्दू आ बौद्ध दुनूके सर्वोत्तम तीर्थस्थल मुक्तिनाथ जाइवाला रस्ता बेनी भए गेल जाइत अछि ।
जनसङ्ख्या[सम्पादन करी]
चित्र दीर्घा[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]


text:
जम्मू काश्मीर: जम्मू कश्मीर में सोमदिन कुपवाड़ाक तंगधार सेक्टर में एलओसी केँ नजदीक तीन गो आओर आतंकी मारल गेल छल।एहि सs पहिले रैव दिन सेहो दुगो आतंकी मारल गेल छल। ई ऑपरेशन में गुरदासपुर जिलाक घुम्मणकलांक गांवक कोटला खुर्दक लांस नायक "संदीप सिंह" एही ओपरेशन में शहीद भs गेलैथ। संदीप सिंह सर्जिकल स्ट्राइक में पैरा कमांडो केँ दल में शामिल छलैथ।
ई ऑपरेशन सोमदिन रात तक सेहो चालू छल।तंगधार में शनि दिन आतंकी घुसपैठक कोशिश केने छल।एही दौरान पाकिस्तानक रेंजर सेहो कवर फायर दैत रहला।एहिके बाद सs ऑपरेशन चालू छल। सोम दिन तीन गो आर आतंकी मारल गेल अछि।एही आॅपरेशन में आतंकी सबकेँ मारल जेबाक खबैर भेटैते पैघ संख्या में ओहि जगहक स्थानीय लोग सब मौका पर पहुंच कs सुरक्षाबल पर पथराव शुरू कs देलक। ऑपरेशनक दौरान शहीद भेल संदीप 2007 में सेना में भर्ती भेल छेलैथ।हुनक ड्यूटी 4 पैरा उधमपुर में छल। तंगधार में घुसपैठक सूचना पर संदीप केँ ओहि जगह भेजल गेल छल।हुनक परिवार में पिता जगदेव सिंह, मां कुलविंदर कौर,कनियाँ गुरप्रीत कौर और पांच बरखक ऐगो बेटा अछि। हुनक पार्थिव शरीर मंगल दिन हुनक गांव पहुंचल।आर सम्मानक साथ हुनकर अंतिम संस्कार कायल गेल।
#शहिद #सर्जिकल स्ट्राइकक हीरो #मैथिली समाचार


text:
सहरसा, मिथिला मिरर: जन अधिकार पार्टी के संरक्षक राजेश रंजन उर्फ़ पप्पू यादव के पुत्र सार्थक रंजन के चैलेंजर्स टूर्नामेंट अंडर-19 टीमक कप्तान नियुक्त कायल गेल अछि। कठिन परिश्रम आ लगन के बल पर सार्थक अहि मुकाम के हासिल केलक अछि।
सार्थक के शुरुआतहि सं क्रिकेट मे रूचि रहल अछि, जाहि के लेल सार्थक मैदान पर जी तोड़ मेहनत करैत अछि। सार्थक के माँ सांसद रंजीता रंजन सेहो टेनिस खिलाडी रहि चुकल छथि। अहि सं पहिने सेहो सार्थक अप्पन उत्कृष्ट खेल के बदौलत भारतीय अंडर-19 टीम मे चुनल जा चुकल छथि।
चैलेंजर्स टूर्नामेंट के नेतृत्व करबाक मौक़ा सार्थक के पहिल बेर भेटल अछि। जाहि के लय क सार्थक बहुत उत्साहित छथि। ओतहि सार्थक के कप्तान चुनल गेल पर जाप के जिला अध्यक्ष अब्दुल सलाम, प्रवक्ता शैलेन्द्र शेखर, जन अधिकार पार्टी के नेता राजेश झा, समाजसेवी दीपक झा, प्रभाष झा, अमरेंद्र झा आदि हर्ष व्यक्त केलनि अछि।


text:
कृष्ण मोहन चौधरी, सिरहा । असार ३० गते ।
नेपाल पत्रकार महासंघ आर्थिक बर्ष २०७२/७३ केर बजेट मे श्रमजीवी पत्रकारक प्रमुख मुद्दा सब नहि समेटलाक प्रति पत्रकार सब अहि ऊपर असन्तुष्टी जनेलक अछि । महासंघक अध्यक्ष महेन्द्र बिष्ट बजेट ऊपर लिखित प्रतिक्रिया दैत पत्रकारक बिमा, द्वन्द पीड़ित पत्रकार कल्याण कोष स्थापना आ स्वास्थ्य उपचारक बिषयपर सेहो मौन रहबा पर आपत्ति जनौलक अछि ।
पत्रकारिता पेशा मे लम्बा समय सs योगदान देने आ क्रियाशील बरिष्ठ पत्रकारक जीवनवृत्ति समग्र पत्रकारक समाजिक सुरक्षा मुद्दा नहि समेटलक अछि । तहिना श्रमजीवी पत्रकार एेन कार्यान्वयन, मिडिया समावेशीकरण सम्बन्धी प्रतिवेदन आ लैंगिक निर्देशिका जेहन विषय कतहु नहि उल्लेख कैल गेल अछि । संगहि महाभुकम्प केर चपेट मे पड़निहार पत्रकार आ कर्मचारी सभक बिषयमे सेहो किछो नहि समेटल गेनाय पत्रकार सभक उपराग रहल अछि ।
विशेष तराई मधेस क्षेत्र मे जोखिमपूर्ण अवस्था मे कार्यरत पत्रकार सभक विषय मे सेहो किछु नहि उल्लेख करबाक बात सिरहाक क्रियाशील पत्रकार जागेश्वर यादव बतौलन्हि । संगहि यादव कहलन्हि जे क्रियाशील पत्रकार सभक सदस्यताक समस्या यथावत् रहल आ संगे आरो समस्या अहि क्षेत्रक पत्रकार सभक लेल भारी हेबाक हुनक कथन छैन्हि । तराई क्षेत्रमे एखनहु हजारौँ हजार पत्रकार बिना सदस्यता अपन कलम चला रहल अछि जेकरा प्रति सरकार उदासीन रहल जानकार सभक कथन अछि ।


text:
विशेष स्मृति
– अजित आजाद
मैथिली नाटककार ओ ‘पाथेय’ नाटक केर लेखन सँ विशेष चर्चित – अनुवाद लेल साहित्य अकादमीक पुरस्कार सँ सम्मानित गुणनाथ झा केर ७२ वर्षक आयू मे निधन भेला पर शोक-श्रद्धाञ्जलिक संग किछु विशेष क्षण केर स्मृति कय रहल छी।
पाथेय नाटकक पहिल मंचन सँ जुड़ल दस्तावेज एहि फोटो मे निहित अछिः
मैथिली लेखक संघ – पटना मे २ वर्ष पूर्व हिनक आगमन भेल छलः
हिनक प्रसिद्ध रचना ‘पाथेय’ केर आवरण पृष्ठः
पत्नीक संग मे स्रष्टा गुणनाथ झा केर ई अविस्मरणीय तस्वीरः
पाथेय नाटक केर हिरो पात्र – दया नाथ झा केर तस्वीरः
गुणनाथ झा द्वारा जाहि नाटकक अनुवाद बंग्ला भाषा सँ मैथिली मे कैल गेल छल तेकर आवरण पृष्ठ, यैह अनुवाद लेल हिनका साहित्य अकादमी पुरस्कार देल गेल छलन्हिः
कनियां-पुतरा, पाथेय, सातम चरित्र आर मधुयामिनी नाटक प्रकाशित कैल गेल, जखन कि आजुक लोक आर जय मिथिला नाटक हाल धरि अप्रकाशित रचना अछि हिनक।
पाथेय नाटक केर पात्र रूप मे विभूति आनन्दक ई तस्वीरः
पाथेय नाटक केर एक दृश्य मे विभूति आनन्द केर संग प्रेमलता मिश्राक ई अविस्मरणीय तस्वीरः
गुणनाथ झा केँ अन्तिम विदाईः चिता पर आरूढ अग्नि केँ समर्पित नश्वर शरीरः
व्यक्तिक शरीर तऽ नश्वर अछि, ओकरा जन्म लेलाक बाद मरब सुनिश्चित रहैछ। लेकिन जीवनकाल मे कैल गेल सुकीर्ति सदा अमर रहैत अछि। गुणनाथ बाबु अपन कीर्तित्व सँ मैथिली साहित्य जगत मे सदा अमर रहता।


text:
अप्रैल १५, २०१६. मैथिली जिन्दाबाद!!
आय सँ किछु दिन पहिने हम नई दिल्ली स्टेशन पर एक लड़का के चढाबय गेल रही। इमरजेन्सी मे गाँव जाय के छल हुनका। टिकट नय मिलला पर जेनरल स जाय के प्लानिंग भेल। प्लेटफार्म पर पहुँचला पर बहुत लोक सब बहुत देर स लाइन मे लागल छल। हम कोशिस केलौं कि हमहुँ लाइन मे शामिल भऽ जाय। लेकिन लोक सब नय होमय देलक। इम्हर पूलिसवला सब १०० टाका मे लाइन मे लगबैत छल। आ पूलिस के आदमी ट्रेन के गेट पर १०० टाका मे लोक सब के अन्दर करय छल। फेर अन्दर मे १०० टाका देला पर शीट मिलय छल। पाइ नय देला पर पिटय छल बुरी तरह सँ। हम तऽ अपन बिहारीपनी देखाकय बैच गेलौं, मुदा आर सब नय बचल। धन्यवाद!!
– महेश कुमार यादव (ईमेलः [email protected])
नोटः अहाँ सेहो ‘सम्पर्क करू’ बटन क्लीक कय केँ अपना संग घटल कोनो घटना एतय प्रकाशित करा सकैत छी।
मैथिली जिन्दाबादक अनुरोध
घूस लेब आ देब दुनू अपराध थीक। एहेन कोनो इमरजेन्सी लेल यात्राक विकल्प पर सेहो स्वयं विचार करू। संभव हो तऽ आनन्द विहार स्टेशन वा अन्य स्टेशन जतय भीड़ कम भेटत ताहि ठाम सँ गाड़ी पकड़ू। एहि गाड़ी मे नहि होयत तऽ कनीकाल इन्तजार करैत दोसर गाड़ी मे चढबाक योजना बनाउ। अहाँ स्वयं बिहारीपना देखायब तऽ पाइ खर्चाक संग-संग अनावश्यक पिटाइ सेहो खाएब। एहि सब तरहक अवस्था बनय तऽ चुपचाप अगल-बगल सँ फोटो खींचिकय एहेन अपराधिक गतिविधि मे सहभागी पूलिसकर्मीक शिकायत करू। स्टेशन मैनेजर आ अन्य अधिकारी तक अपन शिकायत पहुँचाउ। जागरुक उपभोक्ता बनू!


text:
आभा झा।
अपन शास्त्र में गाछ लगेनाइ पुण्य के काज कहल गेल अछि। एकटा गाछ लगेनाइ एक यज्ञ के बराबर अछि। गाछक प्रत्यक्ष व अप्रत्यक्ष लाभ के देखैत ओकर संरक्षण केनाइ हमर सबहक कर्तव्य अछि। जनसंख्या,
आधुनिकता और शहरीकरण के चलते गाछक अंधाधुंध कटाई भेल जा रहल अछि,जेकर परिणाम हमरा सबके देखय लेल भेट रहल अछि। पृथ्वीक तापमान लगातार बढ़ि रहल अछि आर वातावरण सेहो दूषित भऽ रहल अछि। जगह-जगह इमारत तऽ बनिते अछि मुदा नब गाछ नहिं लगायल जा रहल अछि। गाछ समाजक बहुमूल्य हिस्सा अछि। गामक गाछक हरयाली मोन के मोहि लैत छल। गाछ हमरा सबके स्वच्छ हवा,भोजन केवल नहिं प्रदान करैत अछि बल्कि धार्मिक तथा अध्यात्मिक भावना के दर्शाबैत अछि।
गाछक कटाई के कारण ग्लोबल वार्मिंग जेकां जटिल समस्या उत्पन्न भऽ रहल अछि। पृथ्वीक तापमान बढ़ला के कारण ग्लेशियर पिघलनाइ शुरू भऽ गेल आर शांत पड़ल ज्वालामुखी सेहो सक्रिय भऽ रहल अछि,जाहि सँ विषैला गैस निकलैत अछि जे पृथ्वीक लेल हानिकारक अछि। वायुमंडलक ओजोन परत के सेहो काफी नुकसान भऽ रहल अछि जे कि चिंताजनक विषय अछि। प्राकृतिक संतुलन बिगड़ला के कारण धरती तथा जल रहि रहल कतेको जीव-जंतु विलुप्त भऽ रहल अछि और धरती विषैला भऽ रहल अछि।
अपन मिथिलांचल में सेहो सड़क तथा रेल मार्गक निर्माण लेल सेहो काफी मात्रा में गाछ काटल जा रहल अछि जकर नुकसान हमरा सबके आबै वाला किछ वर्ष तक झेलै पड़त। हम अपन आबै वाला नब पीढ़ी के प्रदूषणक सौगात दऽ रहल छी कियैकि हम वातावरण के शुद्ध करय वाला गाछ के अपन सुख-सुविधाक लेल काटि रहल छी। धरती पर जीवन और पर्यावरण के बचाबै के लेल हमरा सबके गाछ बचेनाइ जरूरी अछि।
1 – हमरा सबके गाछ काटै के कारण पता लगेबाक चाही। अगर कियो गाछ काटि रहल अछि तखन स्थानीय विभाग या शहरी विभाग के शिकायत करबाक चाही। ताकि ओ अपन तरीका सँ जाँच करि सकै।
2 – हमरा सबके ई सुनिश्चित करबाक चाही कि अगर कोनो जगह सँ गाछ के हटायल जा रहल अछि तखन ओकर बदला दोबारा ओतय गाछ लगेबाक चाही।
3 – गाछक महत्ता के बुझैत हमरा सबके जागरूकता फैलेबाक लेल समाजसेवी संस्थाक मदद लेबाक चाही।
4- सड़क,नदी तथा रेलमार्गक निर्माण में काटल जा रहल गाछक जगह नब गाछ लगेबाक लेल अपन आवाज उठेबाक चाही।
5- सरकारी तथा गैर सरकारी इमारतक खाली जगह पर गाछ लगेबाक चाही। पाँच जून कऽ पर्यावरण दिवसक अवसर पर नब गाछ लगेबाक चाही आर लोक में जागरूकता अनबाक चाही।
6 – हमरा सबके अपन नब पीढ़ी के सेहो अहि समस्या सँ अवगत करेबाक चाही ताकि ओहो अपन योगदान दऽ सकता।
7 – हमरा सबके गाछक खेती पर जोर देबाक चाही जाहि सँ पर्यावरण शुद्ध रहत और संग ही रोजगारक साधन सेहो भेटत।
8- चिपको आंदोलन एक पर्यावरण रक्षाक आंदोलन छल,जाहि में भारतक उत्तराखंड राज्य में (1970)किसान सब गाछक कटाई के विरोध में प्रदर्शन केने छल। गामक सब स्त्रीगण अहि आंदोलन में हिस्सा लेलनि और जंगल के काटइ सँ बचेने रहथि। अहि आंदोलन में सब गांववाला गाछक संग चिपकि गेल रहैथ तथा ओकरा काटइ सँ बचेने रहैथ। 1980 में अहि आंदोलन के सफलता भेटल तखन प्रधानमंत्री इंदिरा गांधी पंद्रह वर्षक लेल हिमालय वनक कटाई पर रोक लगेने छलीह।
सब सँ आग्रह जे गाछक महत्ता के बुझय लेल हर एक नागरिक के गाछ जरूर लगेबाक चाही। गाछ हमर सबहक जीवनक अभिन्न अंग अछि। जहाँ रही गाम घर या शहर सब जगह अपन आस-पासक लोक के गाछ लगेबाक लेल प्रेरित करि।
वृक्षारोपण अछि प्रकृतिक मान,आउ गाछ लगा कऽ एकर करि सम्मान।
आभा झा
गाजियाबाद


text:
देखल जाऊ किछु नवका सीन .
राग-द्वेष के नामोँ नइ अछि .
कहबा लेल आइ केऊ नइ भिन्न .
सबके अपन-अपन अभिलाषा .
केऊ करती आइ छैक क' नशा .
प्रेमि युगल झुमि रहल छै .
इंग्लीस धुन के खुब बजा .
किछु निर्लज्ज एहनो लए आनन्द .
अर्द्धनंग नारी के नचा .
किछु टका उड़ब' मे तल्लीन .
नव वर्षक पहिल दिन . . . . .
साल भैर जे हाल नइ पुछलक .
से कहए hello how are you ?
ई छौड़ी के कमाल कने देखू .
सब मुर्गा सँ बतियाबे नहू-नहू .
अमृत दुध आइ विष बनल .
माछी मारैत दुधवाला बैसल .
किछु समझ नइ आबि रहल .
बिकै मदिरा मांस आ मिन .
नव वर्षक पहिल दिन देखल जाऊ किछु नवका सीन .
कहल गेलै यै जे पहिल दिन खेबै .
से भेटत सालों भैर .
जौं हेतै हलाल पहिल दिन खस्सी .
सालों भैर मरब लैड़-लैड़ .
हेतै पहिल दिन उघार नारी के इज्जत .
त' बहिनक इज्जत सँ के हटायत नजैर .
सोचु किछ अहाँ सब प्रियजन .
ई सब हेतै की नीक हेतै .
मदिरा मांस नीक नइ .
नारी के नचायब नीक नइ .
अहिंसा इज्जत सँ करू .
स्वागत नव वर्ष के .
तोड़ू "अमित" कुंभकरणक नीन्न .
नव वर्षक पहिल दिन देखल जाऊ किछु नवका सीन . , . . . .
राग-द्वेष के नामो नइ अछि . . . .
{अमित मिश्र }


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शुक्रवार, 17 फ़रवरी 2012
गजल ~~ अमित मिश्र
अंग-अंग मे हम्मर गजल रहS चाहै छै केशक गजरा जानि नै की सब करेतै यै,
मुस्की कए वाण पर इ दिल ढहS चाहै छै , पएरक पायल मोनक मोर नचाबै यै ,
डाँरक लचकी कए बिजुरी सहS चाहै छै , पाकल आम छी हरियर-पियर सुट मे ,
प्रेमक मथनी सँ प्रेम दही महS चाहै छै , राति अमावस मे पुनिम बनि कS एलौँ यै ,
चलि आउ मोर अंगना दिल कहS चाहै छै , परी बनि सपना मे सबहक अहाँ आबै छी ,
"अमित " तS सदिखन सुतले रहS चहै छै . . . । । अमित मिश्र


text:
नया वर्ष २०१६ लेल हार्दिक मंगलमय शुभकामना – समस्त पाठकवर्ग लेल ई नव वर्ष नव-नव खुशखबड़ी आनय।
२०१५ मे मैथिली जिन्दाबाद ८ मास २० दिन पूरा कएलक।
एहि वर्ष कुल ७३,९८३ बेर ई वेबपेज पढल गेल।
सबसँ बेसी जुलाई २०१५ मे १७,६७८ बेर ई वेबपेज पर मैथिलीक पाठक विजिट केलनि।
ओना प्रतिदिन एहि पेज केँ देखनिहारक संख्या औसत मे २८५ रहल, लेकिन जुलाई मे ५७० छल।
कृपया मैथिली भाषाक समुन्नत विकास लेल एहि पेज पर बेसी सँ बेसी समाचार प्रकाशित कराउ आर एकर लिंक अपन परिचित मित्र-बंधु संग अवस्स शेयर करू।
– संपादक व समस्त मैथिली जिन्दाबाद परिवार


text:
अटल बिहारी वाजपेयी
अटल बिहारी वाजपेयी (जन्म २५ दिसम्बर, १९२४) भारतक पूर्व प्रधानमन्त्री छल । ओ भारतीय जन सङ्घक स्थापना केनीहार एक प्रमुख व्यक्ति छल आ सन् १९६८सँ सन् १९७३ धरि ओ एकर अध्यक्ष सहो रहल छल । ओ भारतीय राजनीतिमे एक सक्रिय नेता छल । ओ अपन जीवन कालमे राष्ट्रधर्म, पाँचजन्य आ वीर अर्जुन आदि राष्ट्रिय भावनासँ ओत-प्रोत पत्र-पत्रिकासभक सम्पादन केनए छल । एहि अतिरिक्त ओ एक ओजस्वी आ पटुवक्ता (ओरेटर) आ प्रसिद्ध हिन्दी कवि सेहो छल ।
प्रारम्भिक जीवन[सम्पादन करी]
उत्तर प्रदेशकऽ आगरा जनपदक प्राचीन स्थान बटेश्र्वरमे २५ दिसम्बर, १९२४ कऽ दिन ब्रह्ममुहूर्त्तमे हिनकर जन्म भेल छल । पिता पं. कृष्ण बिहारी मिश्र ग्वालियरमा अध्यापन कार्य करैत छल । महात्मा रामचन्द्र वीरद्वारा रचित अमर कृति "विजय पताका" पढ अटल जीकऽ जीवनक दिशा परिवर्तन भेल । अटलजक बी.ए.कऽ शिक्षा ग्वालियरक विक्टोरिया कलेज (वर्तमानमे लक्ष्मीबाई कलेज)मे भेल । छात्र जीवनसँ ओ राष्ट्रिय स्वयंसेवक सङ्घक स्वयंसेवक बनल आ राष्टीय स्तरक वाद-विवाद प्रतियोगितासभ भाग लिए लगल । कानपुरक डी.ए.वी. कलेजसँ राजनीति शास्त्रमे प्रथम श्रेणीमे एम.ए. कऽ परीक्षा उत्तीर्ण केलक। फेर एल.एल.बी. को पढाई शुरू केलक मुदा बीचमे छोड सङ्घ कार्यमे लागल । डा. श्यामा प्रसाद मुखर्जी आ पं. दीनदयाल उपाध्यायक निर्देशनमे राजनीतिक पाठ पढलक। सम्पादकक रूपमे पाञ्चजन्य, राष्ट्रधर्म, दैनिक स्वदेश आ वीर अर्जुनक कार्यभार सम्हालक।
राजनीतिक जीवन[सम्पादन करी]
[१] ओ भारतीय जन सङ्घक स्थापना करैसभमे एक गोटे छल आ १९६८ सँ १९७३ धरि अध्यक्ष सेहो रहल। १९५५ मे पहिल बेर लोक सभा चुनाव लडलक, सफलता नै भेल मुदा, १९५७ मे बलरामपुर (जिला गोण्डा, उत्तर प्रदेश)सँ जनसङ्घक प्रत्याशीक रूपमे विजयी भऽ लोक सभामे पुगल । १९५७ सँ १९७७ धरि ( जनता पार्टीक स्थापना धरि) जनसङ्घक संसदीय दलक नेता रहल। १९६८ देखि १९७३ सम्मउनी भारतीय जनसङ्घका राष्टीय अध्यक्ष पदमा आसीन रहे। मोरारजी देसाईको सरकारमा उनी १९७७ देखि १९७९ सम्म विदेश मन्त्री रहे र विदेशमा भारतको छवि राम्रो बनाए।
कविक रूपमे अटल[सम्पादन करी]
श्री अटल बिहारी वाजपेयी राजनीतिज्ञ होएके साथ-साथ एक कवि सेहो छल [२]। मेरी इक्यावन कविताएं वाजपेयीक प्रसिद्ध काव्यसंग्रह छी। अटल बिहारी वाजपेयीक काव्य रचनाशीलता एवं रसास्वाद पितासँ प्राप्त भेल छल । हिनकर पिता कृष्ण बिहारी वाजपेयी ग्वालियर रियासतमे ओहि समयक मानिएल कवि छल । ओ ब्रजभाषा आ खडी बोलीमे काव्य रचना करैत छल । पारिवारिक वातावरण साहित्यिक एवं काव्यमय होएके कारण ओ सफल कवि बनल छथि। हिनकर सर्व प्रथम कविता ताजमहल छल । कवि हृदय कहियो भी कवितासँ वंचित नै भऽ सकत। राजनीतिक साथ-साथ समष्टि एवं राष्ट्रप्रति हिनकर वैयक्तिक संवेदनशीलता प्रकट होएत। हिनकर सङ्घर्षमय जीवन, परिवर्तनशील परिस्थितिसभ, राष्ट्रव्यापी आन्दोलन, जेलवास सब परिस्थितिक प्रभाव एवं अनुभूतिसँ काव्यमे अभिव्यक्ति पावल गेल अछि ।
प्रकाशित रचनासभ[सम्पादन करी]
हिनकर प्रकाशित रचनासभ छथि :
- मृत्यु या हत्या
- अमर बलिदान (लोक सभामे अटल जीक वक्तव्यसभक संग्रह)
- कैदी कविरायक कुण्डलिसभ
- संसदमा तीन दशक
- अमर आग है
- कुछ लेख कुछ भाषण (
- सेक्युलर वाद
- राजनीतिक अप्ठ्यारा
- बिन्दु बिन्दु विचार , इत्यादि।
पुरस्कार[सम्पादन करी]
- १९९२: पद्म विभूषण
- १९९३: डी लिट (कानपुर विश्वविद्यालय)
- १९९४: लोकमान्य तिलक पुरस्कार
- १९९४: श्रेष्ठ सासंद पुरस्कार
- १९९४: भारत रत्न पंडित गोविंद वल्लभ पंत पुरस्कार
- २०१५ : डी लिट (मध्य प्रदेश भोज मुक्त विश्वविद्यालय)
- २०१५ : 'फरेंड्स अफ बांग्लादेश लिबरेशन वार अवार्ड', (बांग्लादेश सरकार द्वारा प्रदत्त)
- २०१५ : भारतरत्न से सम्मानित
जीवनक कुछ प्रमुख तथ्य[सम्पादन करी]
- अटल जी एक एहेन नेता छथि जे देशक हितमे काम केलक|
- आजीवन अविवाहित रहल।
- ओ एक ओजस्वी एवं पटु वक्ता (ओरेटर) एवं प्रसिद्ध हिन्दी कवि सेहो छथि।
- परमाणु शक्ति सम्पन्न देशसभक सम्भावित क्रोध विचलित नै भऽ हिनका अग्नि-दुई आ परमाणु परीक्षण करै देशक सुरक्षाक लेल दृढ कदम सेहो उठालक। १९९८मे पोखरणमे भारतक द्वितीय परमाणु परीक्षण करै जसहिमे अमेरिकाक सीआईए थाहा नै पावलक।
- अटल सबसँ लाम्बा समयधरि सांसद रहल आ जवाहरलाल नेहरू आ इन्दिरा गान्धीपछा सबसँ लाम्बा समयधरि प्रधानमन्त्री सहो रहल। अटलहि पहिल प्रधानमन्त्री छथि जे गठबन्धन सरकारके स्थायित्व आ सफलतासित संचालित केलक।
- अटल पहिल विदेश मन्त्री छल जे संयुक्त राष्ट्रमे हिन्दीमे भाषण दऽ भारतके गौरवान्वित करवाने छल ।
मृत्यु[सम्पादन करी]
ओ ११ जून २०१८ मे किडनी मे संक्रमण आ कुछ अन्य स्वास्थ्य समस्या कऽ कारणसँ अखिल भारतीय आयुर्विज्ञान संस्थान (एम्स) मे भर्ती छल , जत् १६ अगस्त २०१८ कऽ शाम ०५:०५ बजे हिनकर मृत्यु भऽ गेल । "पूर्व प्रधानमन्त्री अटल बिहारी वाजपेयी १६ अगस्त २०१८ को शाम ०५:०५ बजे अंतिम सांस लेल्क। पिछला ३६ घण्टातक हिनकर तबीयत बहुत खराब भऽ गेल छल ।"[३]
सन्दर्भ सामग्रीसभ[सम्पादन करी]
- ↑ "अटल", अन्तिम पहुँच ०९.१२.२०१७।
- ↑ "Atal Bihari Vajpayee", ०९.१२.२०१७, अन्तिम पहुँच ०९.१२.२०१७।
- ↑ "पूर्व प्रधानमंत्री अटल बिहारी वाजपेयी का ९३ साल की उम्र में निधन", नवभारत टाइम्स, अन्तिम पहुँच १७ अगस्त २०१८।
बाह्य जडीसभ[सम्पादन करी]
- अटलजीक जीवन परिचय (वेबदुनिया)
- अटल बिहारी वाजपेयी - एक परिचय - बीबीसी नेपाली
- वाजपेयीक राजनीतिक यात्रा - बीबीसी हिन्दी
- पुस्तक डाट आर्ग म अटलजीक बारेम जानकारी
- कविता कोशउपर अटल बिहारी वाजपेयीक कवितासभ
- अटल बिहारी बाजपेयी, विलक्षण काव्य प्रतिभा
- अटल बिहारी वाजपेयीक बारेम जालस्थल
- भाजपाक जालस्थलम वाजपेयीजीक बारेम
- भारत सरकारक जालस्थलम वाजपेयीजीक बारेम


text:
कुमुद सिंह
पटना । सबकिछु ठीक रहल त अगिला सप्ताह तक दरभंगा स विमान सेवा शुरु करबा लेल इच्छुक विमान कंपनी कए लेटर आफ एवार्ड इस्यू भ जायत। दरभंगा नगर विधानसभा क्षेत्रक विधायक संजय सरावगी इ जानकारी दैत दावा केलथि अछि जे एहि साल प्रवासी मैथिल गर्मी छुट्टी मे दरभंगा विमान स आबि सकताह।
एयरपोर्ट लेल नव टर्मिनल क कार्य शीघ्र शुरु होएत। एकरा लेल 50 एकड़ जमीन सेहो अधिग्रहित भ चुकल अछि। 6 मासक भीतर स्पाइस जेट या इंडिगो दरभंगा एयरपोर्ट स देश क तीनटा शहर दिल्ली,मुंम्बई आ बेंगलुरु लेल सीधा विमान सेवा शुरु क देत।
उल्लेखनीय अछि जे नागरिक विमानन सचिव आर एन चैबे और एयरपोर्ट ऑथरिटी ऑफ इंडिया के अधिकारीक संग बुधदिन बिहार भवन, नई दिल्ली मे उपमुख्यमंत्री सुशील कुमार मोदी कए बैसार भेल। बैसारक बाद मोदी कहला जे दरभंगा स उड़ान योजना क तहत अगिला छह माह मे मुम्बई, बंगलुरू आ दिल्ली लेल विमान सेवा प्रारंभ भ जायत। एकर समीक्षा लेल एकटा उच्चस्तरीय टीम 24 जनवरी कए पटना आबि रहल अछि। पटना एयरपोर्ट क नव टर्मिनल क काज सेहो अप्रैल स प्रारंभ भ जायत।
ओ कहला जे दू विमानन कम्पनी स्पाइस जेट आ इंडिगो दरभंगा स मुम्बई, बंगलुरू आ दिल्ली क सेवा लेल निविदा देलक अछि। एयरफोर्स क अधीन दरभंगा एयरपोर्ट पर टर्मिनल भवन आ प्रवेश लेल सरकार जमीन उपलब्ध करा देलक अछि।
जेना कि अपने कए पता अछि जे दरभंगा एयरपोर्ट शुरु करबा लेल बहुत दिन स आंदोलन चलि रहल छल। एहि ठाम स विमानसेवा 1950 स 1962 धरि चालू छल। ओकर बाद छोट मोट प्रयास भेल मुदा ओ सफल नहि भ सकल। दरभंगा स विमान सेवाक उम्मीद तखन जागल जखन केंद्र क मोदी सरकार छोट शहर लेल उडान योजना अनलक। उड़ान योजनाक पहिल किश्त मे दरभंगा नहि आयल मुदा दोसर किश्त मे दरभंगा आ किशनगंज कए शामिल कैल गेल। जाहि स हवाई सेवा शुरू हेबाक उम्मीद बढि़ गेल। दरभंगा मे विमान सेवाक संभावना एतबा छल जे तीनटा विमानन कंपनी बिना कोनो सरकारी छूट लेने दरभंगा स विमान सेवा शुरु करबा लेल आवेदन द देलक।
एयरपोर्ट ऑथोरिटी ऑफ इंडिया (एएआइ) दिस स आरसीएस या उड़ान योजना लेल जे 141 रूट क सूची जारी भेल अछि ओहि मे दरभंगा स दिल्ली संग मुंबई आ बेंगलुरु शामिल अछि।
केंद्र सरकार दूनू एयरपोर्ट पर नव टर्मिनल भवन, एटीसी आ अन्य जरूरी सुविधा लेल 100-100 करोड़ टका खर्च करत। पटना आ कोलकाता एयरपोर्ट आ डीजीसीए क विशेषज्ञ क एकटा टीम एहि दूनू ठामक दौरा सेहो केलक अछि।
आरसीएस : 1
पटना-बोकारो 274 किमी
बोकारो-पटना 269 किमी
आरसीएस : 2
पटना-इलाहाबाद 343 किमी
इलाहाबाद-पटना 343 किमी
आरसीएस : 3
पटना-जमशेदपुर 359 किमी
जमशेदपुर-पटना 363 किमी
आरसीएस 4
दरभंगा-आइजीआइ एयरपोर्ट दिल्ली976 किमी
आइजीआइ एयरपोर्ट दिल्ली-दरभंगा972 किमी
आरसीएस : 5
दरभंगा-बेंगलुरु 1737 किमी
बेंगलुरु-दरभंगा 1758 किमी


text:
बिन्देश्वर ठाकुर, दोहा, कतार। अगस्त २२, २०१५. मैथिली जिन्दाबाद!!
संक्रमणकाल सँ निकैल रहल नेपाल मे संविधान बनेबाक प्रक्रिया अन्तिम दौर मे अछि। पहिने सीमांकन-नामांकनविहीन संघीयताक नाटक आ तेकर विरोध भेलाक बाद मनमौजी प्रदेशक सीमांकन सँ उत्पन्न विवाद आ जनाक्रोश सँ पूरे देश मे असन्तुष्ट जनता द्वारा बन्द-हड़तालक कार्यक्रम जोर पकड़ने जा रहल अछि, मुदा सरकार द्वारा समुचित संबोधन करबाक ठाम पर एखन धरि मनमाफिक ६ प्रदेश सँ ७ प्रदेश आ अन्यान्य बात कैल जा रहल अछि, मुदा विगत मे भेल मधेश केन्द्रित शान्ति-समझौता सब पर केकरो ध्यान नहि जा रहलैक अछि जाहि सँ संपूर्ण मधेशी समुदाय मे नेपाल सरकार प्रति आस्था टूटय लगलैक अछि आ जहतर-पहतर आन्दोलन हिंसक रूप मे सेहो देखाय लागल छैक।
एहेन अव्यवस्था मे कानून केर रक्षक स्वयं यदि कानून केर भक्षक बनिकय आक्रोशित जनता केँ समझा-बुझा स्थिति नियंत्रित रखबाक ठाम पर सीधे छाती पर गोली मारतैक आ निर्दोष जनता केँ शहीद बनौतैक तऽ देश मे क्रान्ति पसरबे करतैक, शान्ति भंग हेब्बे करतैक। आब देश सँ बाहर रहि रहल जनता मे सेहो आक्रोश एहि तरहें पसरय लागल छैक जेकर परावार नहि।
कतारमे सेहो भऽ रहल अछि मधेश वास्ते क्रान्ति
शहीद राजीव राउत केर परिवार लेल सहयोगक बिगुल फुका’ रहल अछि मधेशी जनमानस मे । मसाल जरए सबहक घर-घरमे !! शहीदक सम्मान हो हर नगरमे !! एहि हार्दिक अपिल केर संग मधेशक हक-अधिकार लेल 18 August 2015, मंगल दिन अपन प्राणकेर आहुति देनिहार मधेशक वीर सपूत स्व. राजेन्द्र कुमार राउत ( राजीव राउत) प्रति हार्दिक श्रद्धाञ्जली प्रकट करैत हुनकर पीडित परिवार लेल दोहा-कतारसँ आर्थिक सहयोग संकलन शुरु भेल अछि । अपील कैल गेल अछि जे अपना-अपना दिस सँ यथासम्भव स्वैच्छिक सहयोग कय एहि पुनित काज मे अपन योगदान दैत पुण्यक भागी बनू। एखन धरि एहि मे स्वस्फूर्त बढि-चढिकय मधेशी समुदायक कमौआ पुत सब स्वैच्छिक सहयोग जमा कय रहल अछि। एहि अभियान सँ ई संवाद मधेशी केँ देबाक अछि जे आन्दोलन मे देश सँ दूर रहितो सब मधेशी एकजुटता सँ अहाँ सबहक संग अछि। २५० वर्षक उत्पीड़ण देनिहार पहाड़िया शासकवर्ग सँ स्वायत्तशासन लेल मधेश एक प्रदेश केर माँग मनबाइये के छोड़बाक छैक। आयोजकवर्ग द्वारा देल जानकारी मुताबिक शासकवर्गक जिद्द सँ मधेश संग पहिले कैल गेल समझौता केँ नकारब अपच्य छैक।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
गुरुवार, 2 फ़रवरी 2012
माथ झुकेने बाप ठाड़्ह छथि बेवश आ लाचार...
माँगि रहल अछि बेटीके ससूर होण्डा सिटी कार
नगद सेहो देब संगहि ओकर देब अहाँ जेवरात
लऽ जायब नहि तऽ वापस अपनेक घरसँ बरियात!
पिता कहै छथि सुनू समधीजी, बुझू हमर हालात
सुन्दर अछि बेटी हमर, सुन्दर ओकर खयालात
घरके स्वर्ग बना के राखत खूब करत ओ सेवा
घरमें लक्ष्मी सदिखन बसती धन के भेटत मेवा!
गृहस्थीके समान में देब छै जै सब चीजक दरकार
नहि दय सकबै अपनेकेँ एखन होण्डा सिटी कार!
ससूर कहै छथि बियाहे तखन करब अछि बेकार
हमरा चाही हर हालतमें बियाह में एकटा कार!
तखनहि अन्दर सँ बेटी अपन बाप सँ कहय लगली
नहि भरियौ पूज्य पिताजी एहि भिखारी के झोली!
कतेक देबैक कहिया देबैक इ छथि भिखारी पक्के
दैत-दैत हाइरियो जायब एक दिन अहुँ थाइक के!
नहि करबैक बियाह एतय बरु करबै पूरा पढाई
कतेको लड़की जे पैढ के किस्मत अपन बनौली!
ठाड़्ह होयब पैरो पर अप्पन तखनहि करबै बियाह!
बिना बनल आत्मनिर्भर बियाह करब माने बर्बाद!
"दहेज़ मुक्त के लेल एक टा छोट कोसीसी
दहेज़ मुक्त मिथिला परिवार"
चन्दन झा "राधे"


text: दरभंगा। आनंदबाग पैलेस क दरबार हॉल, 20वीं सदी मे ध्रुपदक इ सबस पैघ मंच छल। एक बेर फेर दरबार हाल ध्रुपद क लय पर भाव-विभोर होएत। 20 आ 21 मार्च कए दरबार हॉल मे दरभंगा घरानाक धमक एक बेर फेर दुनियाक सामने आउत। ध्रुपदक धुव्र पं. अभयनारायण मल्लिक आ पं. उदय भावलकर समोराह कए मुख्य आकर्षण हेताह। दरभंगा घरानाक पं. रामकुमार मल्लिक आ प्रेम कुमार मल्लिक क युगलबंदी क सेहो दरबार हाल गवाह बनत। दू दिवसीय एहि ध्रुपद समारोह मे देशक सबस पैघ पखवाज वादक आ दरभंगा घराना क रत्न पं. रामाशीष पाठक सेहो शामिल हेताह। हुनका संग विदेशी वाद्य-यंत्र ‘चैलो’ क संग विदुषी नैनसी कुलकर्णी युगलबंदी करतथि। पं. पुष्टिराज कौशिक अपन ‘सुर बहार’ स सब कए मुग्ध करताह। बिहार सरकार क संस्कृति विभाग, ईस्ट जोन कल्चरल सेंटर कोलकाता आ स्पिक मैके क संयुक्त तत्वावधान मे भ रहल एहि कार्यक्रम मे दरभंगा घरानाक युवा पीढी क संगीत कुमार मल्लिक आ कौशिक मल्लिक क गायन-वादन प्रतिभा स सेहो दरभंगाक लोक परिचित हेताह। एहि मौका पर स्पिक मैके क संस्थापक डॉ. किरण सेठ सेहो दरभंगा एबाक इच्छा प्रकट केलथि अछि। दरबार हाल मे 26 साल पहिने आखरी बेर ध्रुपद समारोह भेल छल, जाहि मे पं रामचतुर मल्लिक, सियाराम तिवारी आ मिथिलाक महान ख्याल गायक कुमार श्यामानंद सिंह क प्रस्तुति दरभंगाक संगीत प्रेमी क दिमाग मे आइ धरि जीवंत अछि। इ’समादक सेहो एहि प्रकारक आयोजनक क अभाव पर चिंता प्रकट केने छल। दरभंगा आ बिहार लेल इ आयोजन एकटा नव संस्कृति क सूत्रपात करत। आशा अछि एहि प्रकारक आयोजन स मिथिला मे शास्त्रीय संगीत क सूखैत रसधार कए नव नीर भेटत। संगहि रामाशीष पाठक सन महान कलाकार कए पद्म पुरस्कार लेल नामित कैल जा सकत।


text:
मणिभूषण झा
पटना । राज्यक सबटा 121 सरकारी आईटीआई क 25 हजार छात्र-छात्रा सबकए सरकार साल मे दू जोड़ी पोशाक आ एक जोड़ी जूताक संग किताब मुफ्त मे देताह । पास हेबाक बाद किताब वापस ल कए दोसर छात्र कए देल जाएत । ई योजना एहि साल सँ लागू होएत । सभटा प्रमंडल मे एकटा आईटीआई क मॉडल आईटीआई बनाओल जाएत । श्रम संसाधन मंत्री विजय कुमार सिन्हाक अध्यक्षता मे बुधदिनक बैसार में ई निर्णय लेल गेल । मंत्रीजी कहलनि जे निजी आईटीआई क जाँच भए रहल अछि, कोनो तरहक गड़बड़ी भेटलापर ओकर निबंधन रद्द करेबाक लेल केन्द्र सँ अनुशंसा कैल जाएत ।


text:
पटना, मिथिला मिरर: जदयू सोमदिन महिला आरक्षण विधेयक के समर्थन करैत कहलक जे, अहि विधेयक के बिना कोनो अगर-मगर के पारित करबाक चाही। जदयू कहलक जे, अहि विधेयक के पारित हेबाक बाद महिला आरक्षण के भीतर पिछड़ल वर्गक लेल आरक्षण के विषय मे सोचल जा सकैत अछि।
महिला आरक्षण विधेयक के दू दशक पूरा हेबा नेशनल फेडरेशन आफ इंडियन वीमेन द्वारा आयोजित एकटा कार्यक्रम मे जदयू के महासचिव के सी त्यागी कहलनि जे, हालांकि अहि बात पर विशेष ध्यान देबाक जरुरत अछि जे, पिछड़ल वर्ग के आरक्षण के भीतर आरक्षण कोना देबाक चाही।
त्यागी कहलनि जे, पूरा पार्टी के दिस हम कहैत छी जे, हम महिला आरक्षण विधेयक के समर्थन करैत छी। मुदा जहन 33 प्रतिशत आरक्षण अछि त वंचित वर्ग दिस सेहो देखबाक जरुरत अछि।


text:
मधुबनी। 10 दिसम्बर। कहल जैत अछि पुस्तकालय समाज के जिन्दा होबाक निशानी होयत अछि । याह ओ जगह होयत अछि जतए राष्ट्र, समाज आर व्यक्तिक' चरित्र निर्माण होयत अछि । लेकिन बदलैत समय में एही गरिमा आ महत्व के बिसरा देल गेला। सरस्वती पुस्तकालय गौड अंधरा में हजारों पुस्तक रखरखाव के अभाव में धूल फांकी रहल अछि। समाज के बुद्धिजीवि सेहो एही के सरकार क भरोसे छोड़ी अपन आँखि फेर लेने छैथ।
कि अछि इतिहास :
1982 में स्थापित एही पुस्तकालय कs निबंधन 1998 में भेल छल। तत्कालीन विधायक सह निबंधन राज्य मंत्री स्व. रामअवतार चौधरी अपन विधायक ऐच्छिक कोष सs एही पुस्तकालय के लेल एक सुन्दर भवन बनबेने छलाह। ओ भवन आई सेहो दुरुस्त अछि। पुस्तकालय विकास कार्यक्रम के तहत बिहार सरकार समय-समय पर हजारों रुपया के पुस्तक एही पुस्तकालय के दैत रहल अछि।
कि अछि वर्तमान :
हाल में निवर्तमान विधायक रामावतार पासवान अपन क्षेत्र विकास मद सs 50 हजार रुपया के पुस्तक भेल। पुस्तकालय प्रबंध समिति के सचिव मुकेश नारायण चौधरी के अनुसार स्थानीय विधायक रामप्रीत पासवान एक लाख रुपया मूल्य के पुस्तक देब के आश्वासन देलाह । विडम्बना अछि कि एही पुस्तकालय में उपस्कर के भारी कमी अछि। पुरना उपस्कर नष्ट भ गेल अछि । पुस्तक बोरा में बंद पड़ल अछि। सदस्य आर पाठक के बैसा के लेल कुर्सी, टेबल आदि सेहो नै अछि।
पुस्तकालय प्रबंध समिति के अध्यक्ष चन्द्रदेव पासवान, कोषाध्यक्ष फिरन चौधरी, आ अन्य गणमान्य लोक सब स्थानीय सांसद, विधायक समेत प्रशासनिक अधिकारि सs एही पुस्तकालय में उपस्कर के व्यवस्था एवं कार्यरत पुस्तकालयाध्यक्ष के मानदेय भुगतान करे के मांग कैलाह ।


text:
हाल चाल सऽब कहऽ मित्र,
केहन रहल पुरना साल,
कोना मनायब नवका साल।
कहलियैन मित्र कहु पहिले अप्पन हाल,
दिल्ली कऽ मौसम आ गामक समाचार,
तखन कहबऽ हम अप्पन मऽनक बात,
कोना मनायब इ नवका साल।
मित्र कहलनि सुनु यौ मिता,
दिल्लीक मौसम मिथिलाक भविष्य जाँका,
रोजगार कऽ लेल सभ करैत अछि माई बाप,
छोड़ु कहु कोना मनायब नवका साल।
कहलियैन सुनु मित हमरो व्यथा,
जैह आहाँक सैह हमरो कथा,
दुनु टाईम बस खा लेईत छी भात,
कि कहु कोना मनायब नवका साल।
यौ ककरा नञ होईत छैयक अभिलाषा,
रहितौ माई-बाप-बहिन-भाई केर सौंझा,
कोंढ फटैय अछि सोचि सोचि कऽ इ बात,
यौ मिता कोना मनायब नवका साल।
मिथिलाक मिता याद आबैयत अछि,
घुरक धुंआ मोन पड़ैत अछि ,
याद आबैत अछि दलान कऽ बैसार,
कोना मनायब इ नवका साल।
याद अछि मिता गेल रहि परूंका,
घुमैय कऽ लेल सभ रमनीक ठाम,
कुशेश्वर बाबा श्यामा माई कऽ याद,
कतय मनायब इ नवका साल।
सत्तर साल मऽ देखु मिथिलाक हाल,
याद करैत अछि सभ भोटक काल,
जैह सभ केलनि मिथिलाक सर्वनाश,
वैह मनावौथ इ नवका साल।
दादा जी बजैत छला हम सुनैत रहि,
मिथिलो मऽ उद्योग रहैय बुझैत रहि,
सभटा चाटि गेल नेता बनि दलाल,
यौ मिता कोना मनायब नवका साल।
चिन्नी मील जखन चलैत छ'ल ,
कहैत छलथि दादाजी पाई अबैत छ'ल ,
सकरी रैयाम पंहुचाबैत छलौ कुसियार,
आब कि मनाबु नवका साल।
सुतक मील आ पेपर मील,
ओ बंद पड़ल जे खादक मील,
रोजगार भैटेक छलैह अपनहि ठाम,
आब कहु कोना मनायब नवका साल।
आन प्रदेशक भाग्य बदैल गेल,
पैकेज पर पैकेज पाबि गेल,
बंजर भुमि बनि गेल न्युयॉर्क समान,
मिथिला कथि लऽ मनायत नवका साल।
केन्द्र हो वा हो राज्य सरकार,
मिथिलाक संग केलक दुनेति काज,
सोचि सोचि कऽ भरि जायत आंखि,
घनश्याम कोना मनायत नवका साल।
_घनश्याम झा
राघोपुर , दरभंगा
संपर्क - 9998944931


text:
नवका- पुरनका लेख सर्च करु...
बाढ़ि पर सरकारी राहत
कोसीक बाढ़ि सं भारी तबाही भेल... गामक गाम बहि गेल. जान माल के कतेक नुकसान भेल तकर कोनो आकलन करनाय मुश्किल अछि. जखन गामे घर नहिं बाचल...सभ सुडाह भs गेल. सभ किछ दहा गेल त जे सरकार कहत मानय पड़त. सरकारक ओर सं जे डाटा जारी कएल गेल अछि ओकर मुताबिक बाढि सं प्रभावित मधेपुरा... सहरसा... सुपौल... अररिया ओर पूर्णिया जिलाक दु लाख पैंतीस हजार आठ सय छबीस लोक के राहत शिविर मे राखल गेल अछि. आपदा प्रबंधन विभाग के अपर आयुक्त प्रत्यय अमृत के अनुसार पांचु जिलाक 35 प्रखंड... 412 पंचायत... 993 गांव बाढ़ि सं प्रभावित भेल अछि. हुनका मुताबिक बाढि सं एहि जिला मे 235 लोकक आओर 869 जानवरक मौत भेल अछि. बाढ़िक तबाही देख ई संख्या कम लागि रहल अछि. स्थानीय लोकक कहनाय छनि जे मरय वाला लोकक संख्या हजारक हजार अछि.
सरकार के अनुसार एहि जिला मे राहत अनुदान केर तहत प्रत्येक बाढ पीडित परिवार के प्रथम चरण मे एक क्विंटल अनाज आओर 2250 रूपया नकद देल जा रहल अछि. एकरे संग मुख्यमंत्री राहत कोष सं सरकारी शिविर मे रहय वाला परिवार के 250 रूपया कपड़ा आओर बर्तन लेल देल जा रहल अछि. आपदा प्रबंधन विभाग के अनुसार अखन धरि 501694 क्विंटल अनाज आओर 152.33 करोड़ रूपया नकद बांटल गेल अछि. हुनकर सेहो कहनाय छलन्हि जे बाढ राहत कार्य मे 63 मोटरवोट के संग 1283 नाव अखनो चलाएल जा रहल अछि... आ एहि जिला मे 167 राहत शिविर... 193 चिकित्सा शिविर आओर 95 पशु शिविर खोलल गेल अछि. एहि इलाका मे 2155 हेडपम्प सेहो लगाएल गेल अछि.
अगर सरकारी आंकड़ा देखल जाए तं लागैत अछि काज भs रहल अछि मुदा जमीन पर अखनो लोकक के बड़ परेशानी के सामना करय पड़ि रहय छनि. रहय... खाय... पिबय के नीक इंतजाम नहिं अछि. आब त एनजीओ वाला सभ सेहो जा रहल छथिन्ह. अफसर सभ राहत शिविर मे रहय वाला लोकक के हिकारत सं देखय छथिन्ह. पूरा इलाका मे लोक के जिनगी फेर सं नीक जका बसय एहि लेल काफी किछ करय के जरूरत अछि. लोक के बड़का सदमा पहुंचल छनि. हुनका सभके सभ तरहक मदद के जरूरत छनि. खाय...पिबय के संग प्यार के सेहो जरूरत छनि. एहि मे देशक आध्यात्मिक गुरु सभ के आगां अएबाक चाही.
1 टिप्पणी:


text:
नई दिल्ली। पूर्व क्रिकेटर कीर्ति आजाद क माता आ बिहार क पूर्व मुख्यमंत्री भागवत झा आजाद क पत्नी इंदिरा झा क बुधदिन भोरे दिल्ली मे निधन भ गेल। ओ 75 वर्ष क छलीह। दिल्ली क लोधी श्मशान गृह मे हुनकर अंतिम संस्कार कएल गेल।
हुनकर पैघ बेटा डॉ. राजवर्धन आजाद मुखाग्नि देलथि। अंतिम संस्कार मे दरभंगा क सांसद कीर्ति आजाद, इंदिरा झा क दोसर बेटा आ मध्यप्रदेश क वरिष्ठ पुलिस अधिकारी यशोवर्धन आजाद क अलावा लोकसभा मे नेता प्रतिपक्ष लालकृष्ण आडवाणी, डॉ. मुरली मनोहर जोशी, केदार नाथ साहनी, भाजपा महासचिव थावरचंद गहलोत क संग अन्य अधिकारी श्रीमती आजाद कए श्रद्धांजलि देलथि।


text:
एकरा स बड़का नशा की होएत...एकरा स बड़का खुशी के पल कोन होएत...एहि स बड़का भीड़ कोन होएत...मुम्बई क छत्रपति शिवाजी अंतरराष्ट्रीय हवाई अड्डा पर जखन भारतीय क्रिकेट टीम के सदस्य पहुंचला त लाखों क्रिकेट प्रेमी फूल-माला, ढोल नगाड़ा के साथ हुनका स्वागत कयलाह। लोक सभक कहनाय छलन्हिजे ऐहन स्वागत आई धरि ककरो भेल होय आ कोन काजक लेल एतेक भीड़ उमड़ल होय से हुनका ध्यान नहिं छैन...ट्वेंटी-ट्वेंटी वर्ल्ड कप के फाइनल में पाकिस्तान के हराकए बुधवार सुबह जखन टीम इंडिया के खिलाड़ी सभ मुम्बई पहुंचलाह त पूरा मुम्बई जेना हवाई अड्डा पर हुनका स्वागतक लेल उमड़ि गेल होय...एहि अवसर पर बीसीसीआई अध्यक्ष शरद पवार, महाराष्ट्र के मुख्यमंत्री विलासराव देशमुख, मीडिया कर्मी ...क्रिकेट प्रेमी आओर की की कहल जाउ सभ ओहि ठाम मौजूद छलाह... सैकड़ों...हजारों के बात नहिं लाखों प्रशंसक...मुम्बई के समुद्रके पास जेना जनसमुद्र उमड़ि पड़ल होय।
हवाई अड्डा पर तिलक लगाकय स्वागत भेला के बाद खिलाड़ी सभ के दो मंजिला बस पर बैसा वानखेडे स्टेडियन ल जायल गेल...हवाई अड्डा स वानखेडे स्टेडियम के दूरी करीब ३० किलोमीटर अछि मुदा एतेक दूरी तय करय में करीब पांच घंटाके समय लागल...लागय छल जेना शहरक सभ रास्ता स्टेडियम तरफ जा रहल छै...मुम्बई के सड़क पर एतेक भीड़ कहियो नहिं उमड़ल...लोकक रेलमपेल...सभ आगा निकल टीम इंडिया के विजेता खिलाड़ी के एक झलक देख लेबय चाहैत छलाह... ढोल नगाड़ा के आवाज पर लोक सभ त नाचिते छलाह... श्रीसंत, युवराज और हरभजन सिंह से हो नाचय लगलाह...लोक सभक खुशी के मारे हाल बेहाल छल...संगहि संग टीम के खिलाड़ी सभ सेहो मस्ती स सराबोर भ गेलाह... बस के खुलल छत पर स हाथ हिलाकय वो अपन प्रशंसक अभिवादन स्वीकार करय छलाह ।
वानखेड़े स्टेडियम में बोर्ड अध्यक्ष शरद पवार एकटा भव्य सम्मान समारोह में टीम के स्वागत कयलाह आओर इनाम देलथिन्ह ... चौबीस साल बाद चौबीस तारीख के खिताब जीतय वाला टीम पर बोर्ड धनक बरसा कय़ देलक...एतेक इनाम देल गेल की सभ खिलाड़ी करोड़पति बनि गेलाह...सबस ज्यादा प्रशंसा मिलल युवराज सिंहके जे ६ गेंद पर ६ छक्का जड़ने छलाह। बोर्ड से त हिनका सभके धन मिलबे कयलन्हि अ...हिनका सभ के अपन राज्य में सेहो खूब इनाम मिलल .


text:
मुख्यमंत्री बिहार के विशेष राज्य के दर्जा देबय के मांग पहिनहिं कs चुकल छथिन्ह. जेहि दिन आमचुनाव के वोट के गिनती छल ओहि सं एक दिन पहिने तक कांग्रेस बिहार के विशेष राज्य के दर्जा देबय के पक्ष मे छल. मुदा गिनती के बाद पार्टी के नीक स्थिति मे आबतहि पार्टी के टोन बदलि गेल. बजट मे सेहो किछ नहि कहल गेल. कोनो विशेष पैकेज नहि देल गेल. आब देखल जाए नीतीश जीक चिट्ठी के बाद कि होएत अछि ?
नवका- पुरनका लेख सर्च करु...
प्रधानमंत्री के पत्र
मुख्यमंत्री बिहार के विशेष राज्य के दर्जा देबय के मांग पहिनहिं कs चुकल छथिन्ह. जेहि दिन आमचुनाव के वोट के गिनती छल ओहि सं एक दिन पहिने तक कांग्रेस बिहार के विशेष राज्य के दर्जा देबय के पक्ष मे छल. मुदा गिनती के बाद पार्टी के नीक स्थिति मे आबतहि पार्टी के टोन बदलि गेल. बजट मे सेहो किछ नहि कहल गेल. कोनो विशेष पैकेज नहि देल गेल. आब देखल जाए नीतीश जीक चिट्ठी के बाद कि होएत अछि ?
2 टिप्पणियां:


text: फतुहा । मुख्यमंत्री नीतीश कुमार फतुहा मे इंटरनेशनल ट्रैक्टर्स कंपनी लिमिटेड क नव इकाई क उद्घाटन केलथि। मुख्यमंत्री एहि मौका पर कहल जे एहि स बेसी प्रसन्नता क आओर कौन गप भ सकैत अछि जे ढाई साल पहिने फतुहा औद्योगिक क्षेत्र परिसर मे हम एहि फैक्ट्री क भूमिपूजन केने छलहू आ आइ एकर उद्घाटन क रहल छी। ओ कहला जे बिहार मे उद्योग लेल बिजली क आवश्यकता बढल जा रहल अछि आ ताप बिजली क क्षेत्र मे लोक निवेश करै चाहैत छथिख् मुदा केंद्र कोल लिंकेज देबाक प्रस्ताव नहि मानि रहल अछि। केंद्र सरकार कोल लिंकेज क जगह कोल ब्लाक क गप कहि रहल अछि। इ दूनू अलग-अलग गप अछि। खनन करैब केंद्र क काज छी। कोकिंग कोल इस्पात बनेबा मे अबैत अछि ओहि स बिजली क उत्पादन नहि होइत अछि। मुख्यमंत्री सोनालिका समूह क प्रशंसा करैत आश्वासन देलथि जे राज्य सरकार कंपनी कए पूरा सहयोग देत। एहि मौका पर उद्योग मंत्री बिजेंद्र प्रसाद यादव कहला जे एहि तरह क इकाई स बेरोजगार कए रोजगार भेटत।


text:
आभा झा।
# मर्यादा _पुरुषोत्तम _राम
जय श्रीराम 🙏🙏
भारतीय वांग्मय में राम के मर्यादा पुरुषोत्तम कहल गेल छनि। मर्यादा के अर्थ होइत अछि ‘सीमा ‘ एकर एक अर्थ आर होइत छई,उपयुक्त व्यवहार। धर्म आर लोकाचार के सीमा के ध्यान में रखैत मनुष्य सॅ जे व्यवहार अपेक्षित अछि ओ सर्वमान्य होइत अछि। एहि मानदंड पर ‘ रामायण ‘ के राम शत् प्रतिशत खरा उतरै छथि। अपन संस्कृति में एहेन कोनो दोसर चरित्र नहि जे राम के जेकां मर्यादित,धीर-वीर आर प्रशांत होयत। अहि एक विराट चरित्र के गढ़ में भारत के सहस्र प्रतिभा सब कतेको सहस्राब्दि तक अपन मेधा के योगदान देला। आदि कवि वाल्मीकि सं ल क महाकवि भास,कालिदास,भवभूति आर तुलसीदास तक नहि जानी कतेको अपन-अपन लेखनी आर प्रतिभा सं अहि चरित्र के संवारलेन। वाल्मिकी के राम लौकिक जीवन के मर्यादा के निर्वाह करै वाला वीर पुरुष छलाह। ओ लंका के अत्याचारी राजा रावण के वध केला आर लोक धर्म के पुनः स्थापना केला। मुदा ओ नील गगन में दैदीप्यमान सूर्य के समान दाहक शक्ति सं सम्पन्न,महासमुद्र के जेकां गंभीर तथा पृथ्वी के जेकां क्षमाशील सेहो छलाह।
महाकवि भास,कालिदास आर भवभूति के राम कुल रक्षक,आदर्श पुत्र,आदर्श पति,आदर्श पिता आर आदर्श प्रजापालक राजा के चरित्र सामने रखैत छैथ। कालिदास रघुवंश में इक्ष्वाकु वंश के वर्णन केला त भवभूति उत्तर रामचरितम् में अनेक मार्मिक प्रसंग जोड़ला। राम कथा के संपूर्णता वास्तव में तुलसीदास प्रदान केलखिन। रामचरितमानस एक कालजयी रचना अछि जे भारतीय मनीषा के समस्त लौकिक,परलौकिक,आध्यात्मिक,नैतिक एवं सांस्कृतिक मूल्य के राम के चरित्र में अहि तरहे जड़ि दैत अछि मानु कोनो कुशल शिल्पी ओहि में नगीना जड़ि देने हुऐ। मुदा तुलसी के राम विष्णु के अवतार छैथ। ओ दुराचारि,यज्ञ विध्वंसक राक्षस के नाश क लौकिक मर्यादा के स्थापना लेल जन्म लैत छैथ। ओ सांसारिक प्राणी के जेकां सुख-दुख के भोग जरूर करैत छैथ पर जीवन-मरण के चक्र सं होइत गुजरै छैथ आर अंततः अपन परलौकिक छवि के छाप छोड़ि जाइत छैथ।
तुलसीदास राम के जीवनक प्रसंग के व्याख्या करैत हुनकर ईश्वरत्व के दीस इशारा केने छैथ। राम सुख-दुख,पाप-पुण्य,धर्म-अधरम,शुभ-अशुभ,कर्तव्य अकर्तव्य,ज्ञान-विज्ञान,जड़-चेतन,लौकिक-परलौकिक आदि के सर्वत्र समन्वय करैत देखाइ दैत छैथ। अहि दुवारे ओ मर्यादा पुरुषोत्तम त छैथे संग मानव चेतना के आदि पुरुष सेहो छैथ। तुलसी,रैदास,गुरुनानक,कबीर सबहक राम अलग छथिन। ककरो लेल राम दशरथ पुत्र छथिन त ककरो लेल सब सं न्यारा छथिन। तुलसीदास त इहो कहने छथिन कि “जाकी रही भावना जैसी,प्रभु मूरत देखी तिहिं जैसी। ”
माता-पिता राम जेकां पुत्र के कामना करैत छैथ। अहि मर्यादा वादी देश में राम कतौ लौकिक मर्यादा के अतिक्रमण करैत देखाइ नहि दैत छैथ। ओ लंका विजय के बादो ओत के राज विभीषण के सौंप दै छथिन। सीता हरण के प्रसंग में सेहो उद्विग्न नहि होइत छैथ। वनवास भेटला पर ओकरो सहजता सं स्वीकार करैत छैथ आर पिता के आज्ञा मानि क वन के प्रस्थान करैत छैथ। हुनकर मोन में विमाता कैकयी आर भाई भरत के स्नेह बनल रहैत छनि। हुनकर हृदय करूणा सं ओत-प्रोत छनि। ओ जखन रावण के वध करैत छैथ तखन पश्चाताप करैत छैथ। लौकिक जीवन के मर्याद एवं राजधर्म के निर्वाह के लेल धोबी के ताना सुनि क सीता के परित्याग करै छैथ। हुनका अपन जीवन सं बढ़ि क लोक जीवन के चिंता छलेन। राजा के अहि आदर्श के कारण भारत में रामराज के आइ तक कल्पना होइत छैक।
आभा झा
गाजियाबाद


text:
भारतक इतिहासमे ई परम सत्य अछि जे यूरोपियन इतिहासकार लोकनि भारतक प्राचीन साहित्यक इतिहास के निर्णय करबामे न्याय नै कएने छथि। भारतमे मोहन जोदडोक खुदाइ भेलाक बाद ओकर जे कार्बन डेटिंग 1400 ई.पूर्व भेल ओकरा आधार पर वैदिक आ पौराणिक साहित्यक इतिहास लिखल गेल। जें कि सिन्धु घाटी सभ्यताक बादे वेदक रचना मानल जाए लागल आ आर्य कें सिन्धु घाटीक सभ्यताक विध्वंसक आ बाहरसँ एनिहार आक्रान्ता मानबाक खिस्सा गढल गेल तें समस्त भारतीय साहित्यक पूर्वसीमा 1400 ईसापूर्व मानि लेल गेल।
भारतोक किछु इतिहासकार आँखि मूनि एही सिद्धान्तक अनुसरण करैत रहलाह आ ओहो लोकनि भारतीय साहित्यक इतिहासक संग अन्याय करैत रहलाह। डा. भगवद्दत्त, लोकमान्य तिलक आदि एहि सिद्धान्तक विपरीत विशुद्ध भारतीय पद्धतिसँ वैदिक आ पौराणिक साहित्यक काल-निर्धारण कएलनि। मुदा आइयो विदेशी इतिहासकारक घटाटोपमे हिनकालोकनिक मत कें उचित प्रतिष्ठा नै भेटि रहल अछि।
ज्योतिष शास्त्रक इतिहास सेहो नीक जकाँ नै लिखल गेल। विशेष रूपसँ फलित ज्योतिषकें तँ पर्याप्त अर्वाचीन मानि ओकरा पर यवन-ज्योतिषक प्रभावक बहुत चर्चा भेल। भारतीय ज्योतिषक परम्परा पर शक ज्योतिषक पर्भाव अछि मुदा ईहो स्पष्ट अछि जे भारतमे फलित ज्योतिषक सुदृढ परम्परा ईसापूर्व 5म शतीसँ पूर्वहि विकसित भए चुकल छल। एतए एही विषय कें प्रमाणक संग देखाओल जा रहल अछि।
वाल्मीकि रामायण आदिकाव्य थीक। एहिमे गणित आ फलित ज्यौतिष शास्त्रक सिद्धान्त पूर्ण विकसित रूपमे आएल अछि। ग्रह-विचार, ग्रहक शत्रु-मैत्री विचार, नक्षत्रक देवताक विचार, शकुन-विचार, मारकेशक विचार, शकुन-विचार, लक्षण-विचार, वर्षा आ अकालक भविष्यवाणी आदि ज्योतिषक विविध विषय नीक जकाँ वाल्मीकि-रामायणमे आएल अछि।
जँ बालकाण्ड आ उत्तरकाण्डकें अर्वाचीन मानियो ली तँ अयोध्याकाण्डमे सेहो ज्यौतिष विचार कम नै अछि। एकरा पर विस्तृत शोधक अपैक्षा छैक।
एहि विषय पर एहि पंक्तिक लेखकक एकटा आलेख डा. उमारमण झाक अभिनन्दन-ग्रन्थ सारस्वत-निबन्धावलीमे प्रकाशित अछि। संस्कृत भाषाक ई आलेख एतए पढल जा सकैत अछि।


text:
— कीर्ति नारायण झा।
मिथिला में दीपोत्सव – मिथिला में दीयाबाती के बेसी महत्व होयवाक पाछू ई कारण कहल जाइत छैक जे एहि ठामक बेटी सीता चौदह वर्ष धरि वनवास के कष्ट काटि कऽ अयोध्या वापस आयल छलीह आ एहि प्रसन्नताक क्षण के समस्त मिथिलावासी अपन घर दीप प्रज्वलित कऽ कऽ अपन प्रसन्नता ब्यक्त कयने छलाह। अन्हार पर इजोत केर विजय केर एहि पाबनि सँ सम्बंधित अनेकों कथा प्रचलित अछि मुदा मुख्यतया एहि पाबनिमे लक्ष्मी के पूजाक संग संग काली पूजा सँ समस्त मिथिला आध्यात्मिक वातावरण में भीजल रहैत अछि। सोझ शब्द में जँ कही तऽ सुख आ समृद्धि के आकांक्षाक लेल माता लक्ष्मी, काली आ कुवेर केर आह्वान करैत दीप के प्रज्वलित करैत हिनक आह्वान कयल जाइत छैन्ह ओकरे नाम थिक दीयाबाती। घर आंगन के साफ सफाई आ गोबर सँ नीपि स्थान के पवित्र कयल जाइत अछि। गोसाओन घर में भगवती के अरिपन देल जाइत छैन्ह। कहल जाइत अछि जे आजुक दिन भगवती गोसाओन घर सँ बाहर जाइत छैथि आ फेर देवोत्थान एकादशी दिन पुनः अबैत छैथि। साँझ पड़ितहि घर दुआरि दीप सँ चकमक करय लगैत अछि। सांझू पहर फटक्का फोडवाक आनन्दमयी क्षण आरम्भ होइत अछि। हम सभ बाल्यावस्था में दुर्गा पूजा मेला में भेटल पाई में बचा कऽ राखल पाई सँ छुरछुरी, फूलझड़ी, मुर्गा बम, आकाश तारा, चक्री, नागिन बम कीनि कऽ रखैत छलहुँ आ दीयाबाती के दिन रौद मे सुखा कऽ सांझ मे फोड़ैत छलहुँ। फटाकाक शोर सँ मोन केर प्रसन्नताक चर्चा कयनाइ अत्यन्त कठिन अछि। फटाकाक संग संग बाँसक कनसुपती सँ हुक्कालोली केर आनन्दक चर्चा अवर्णनीय अछि। राति में गणेश जी आ लक्ष्मी जी के पूजा कयल जाइत अछि। धानक लावा सँ गोसाओन घर सँ बाहर निकलि एकटा मंत्र पढल जाइत छैक जे हम अपन पिता सँ सुनने रही से आइयो हमरा कंठस्थ अछि जे “अनधन लक्ष्मी घर हो आ दारिद्र्य बाहर हो” ई पंक्ति सुनवा में आ कहवा में बहुत मोन लगैत छलैक मुदा सभ सँ बेसी मोन लगैत छलैक जे दलान पर ओहि दिन दुपहरिया मे चारि पाँच टा केराक थम्भ लगाओल जाइत छलैक आ ओहि थम्भ में बाँसक फट्ठी लगाओल जाइत छलैक आ ओहि फट्ठी पर कनेक कनेक गोबर राखि ओहि पर माटिक दीया राखल जाइत छलैक। ओहि माटिक दीया के दुपहिये सँ पानि में डुबा कऽ राखल जाइत छलैक ताकि ओहि मे तेल देला सँ बेसी नहिं सोंखै आ सांझ मे ओकरा ओहि फट्ठी पर लगा देल जाइत छलैक। सांझ मे जखन ओकरा प्रज्वलित कयल जाइत छलैक तखन देखबा मे एतेक सुन्दर लगैत छलैक जे अवर्णनीय अछि। मोन ओहि समय सभ सँ बेसी प्रफुल्लित होइत छल जखन कनसुपती अथवा कपड़ा बला हुक्कालोली लोली भँजैत बजैत छलहुँ जे “हुक्कालोली लोली, चलि जो कुमहरटोली। कुमहरटोली सँ आबाज अबैत छलैक जे चलि जो बभनटोली इत्यादि। एहि ठाम जाति सम्बोधन के महत्व नहिं छलैक, महत्व छलैक प्रसन्नताक, महत्व छलैक उमंग केर। तमसो माँ ज्योतिर्गमय केर ई पावनि अन्हार रूपी अधर्म पर इजोत रूपी धर्म केर विजय के लेल समस्त मिथिला में मनाओल जाइत अछि।


text:
जनकपुरधाम, २८ मार्च २०२२। मैथिली जिन्दाबाद!!
मैथिली विकास कोष जनकपुर द्वारा आगामी ६ सँ ८ अप्रैल २०२२ (२३ सँ २५ गते २०७८) तीन दिवसीय जनकपुरधाम साहित्य, कला तथा नाट्य महोत्सव २०७८ केर आयोजन कयल जायत। ई जानकारी मैथिली विकास कोष केर अध्यक्ष जीवनाथ चौधरी करौलनि अछि। ओ कहलनि जे राजा जनकक विमर्श स्थल प्राचीन मिथिलाक राजधानी जनकपुरधाममे ई आयोजन होयत जाहि मे सब कियो सहभागी भ’ सफल बनाबथि ताहि लेल आह्वान अछि।
विदित हो जे साहित्य, कला आ रंगकर्म सँ जुड़ल विभिन्न विषयक सत्रवार चर्चाक ई आयोजन विगत कतेको वर्ष सँ निरन्तरता मे आयोजित होइत आबि रहल अछि। हालांकि कोरोना महामारीक कारण विगत दुइ वर्ष सँ एहि आयोजन मे रुकावट आबि गेल छल। एहि कार्यक्रम मे नेपाल आ भारत केर विभिन्न स्थान चर्चित विद्वान्, लेखक, साहित्यकार, राजनीतिक विश्लेषक, रंगकर्मी समूह आदिक वृहत् स्तर के सहभागिता होइत अछि। बहुत रास समसामयिक आ सान्दर्भिक विषय पर आधारित सत्र मे विभिन्न वक्ता आ विचारल लोकनि द्वारा विमर्श शैली मे विचार राखल जाइत अछि। एहि बेरुक आयोजनक उद्घाटन लेल सम्भावित प्रमुख अतिथि नेपालक सम्माननीय प्रधानमंत्री शेर बहादुर देउवा छथि। ओतहि विमर्श मे सेहो अनेकानेक राजनेता व साहित्यिक वेत्ता लोकनिक सहभागिता सुनिश्चित अछि।


text:
सुभाषचन्द्र झा, सहरसा। १ मई २०२२, मैथिली जिन्दाबाद!!
जदयू नेत्री सह आरापट्टी पंचायत केर निवर्तमान मुखिया शांतिलक्ष्मी चौधरी कहलनि अछि जे राज्य मे महिला लोकनि लेल चाहे राजनीति या फेर रोजगार मे भागीदारी केर गप हो अथवा सामाजिक सुधार व कुरीति केर उन्मूलनक, मुख्यमंत्री नीतीश कुमार जतेक उल्लेखनीय कार्य कयलनि अछि तकर असर सरजमीन पर देखय मे आबय लागल अछि । ओतहि बिहार महिला सशक्तिकरण के परिपेक्ष्य मे आइ देश मे एकटा अभयारण्य प्रक्षेत्रक रूप मे स्थापित भ रहल अछि। जतय नारीशक्ति विभिन्न कार्यक्षेत्र मे अपन उपस्थिति बना रहल अछि। आब आवश्यकता अछि प्रदेशक ग्रामीण इलाका मे लाभ सॅं छुटल परिवार तक सेहो सरकार द्वारा देल जा रहल अवसर उपलब्ध करेबाक ताकि मुख्यमंत्रीक सपना अनुरूप विकसित बिहारक लक्ष्यक प्राप्ति कयल जा सकय। निवर्तमान मुखिया आगू कहलनि जे महिला जदयू प्रदेश अध्यक्षा श्वेता विश्वास एकटा योग्य आ चुम्बकीय व्यक्तित्वक राजनेत्री छथि। हिनका सहरसा अएला सॅं महिला कार्यकर्ता लोकनि मे एकटा नव उर्जाक पुनर्संचरण भेल अछि। ओ शुक्र दिन होटल कोशी बिहार मे महिला जदयूक एकदिवसीय संगठनात्मक बैठक केर संबोधित करैत कहलनि जे प्रदेश अध्यक्षा महिला संगठनक कार्यक समीक्षा, संगठनक मजबूतीकरण आ विस्तारक संभावनाक आकलन आओर नीतीशक कार्यक्रमक लाभ केॅं गाम गाम तक पहुंचेबाक रणनीति पर विचार करबा हेतु सहरसा आयल छली। सभ वर्गक महिलागण सॅं भेॅंट क अपन अयबाक उद्देश्य साझा क कार्यकर्त्ता लोकनिक मंतव्य ल क गेल छथि। हुनकर मन्तव्य आयल जे सहरसाक महिला कार्यकर्ता लोकनि मे बहुते रास लोक काफी अनुभवी आ सुयोग्य छथि। ई लोकनि समर्पित भ क काज सेहो करय चाहैत छथि जिनका जिला आ प्रदेश स्तर पर नव जिम्मेदारी सौंपबाक जरूरति अछि।


text:
— कृति नारायण झा।
जनक नन्दिनी जानकी, आत्मत्याग आ शुद्धताक प्रतीक मानल जाइत छैथि। ओ मात्र गुणवान पत्नी नहिं अपितु साहसी आओर बहादुर महिला केर प्रतीक मानल जाइत छैथि। एकटा निर्भीक स्त्री बनि रावण के अपराजेय प्रतिरोध करय बाली भारतीय संस्कृति केर स्वाभिमान जानकी नारी मनोवृत्ति केर परिचायक आ नारी शक्ति केर प्रतीक छैथि। असाधारण व्यक्तित्व केर जगत जननी जानकी महाशक्ति छैथि जे विपरीत परिस्थिति में सतीत्व केर रक्षा करवाक लेल अदम्य साहस रखैत छलीह मुदा सर्वगुण सम्पन्न होयवाक उपरान्तो ओ साधारण नारी जकाँ जीवन व्यतीत कय सामान्य स्त्री के लेल एकटा आदर्श छैथि। हमरा लोकनि जखन जखन आदर्श स्त्री के नाम केर चर्चा करैत छी तऽ सदैव जानकी के आत्म बलिदान आ त्याग केर प्रतीक हमर सभक आँखिक सामने परिकल्पित होमय लगैत अछि । एकटा गुणवती मधुर स्वभाववाली जानकी निडर आ बहादुर स्त्री सेहो छलीह जे रावण के विरोध कयलनि। ओ एकटा स्वतंत्र चेतना बाली नारी के रूप में विख्यात छैथि जे अपन जीवन में बनवास जयवाक लेल, लक्षमण रेखा लांघि कऽ रावण के भिक्षा देवाक साहस, हनुमान केर संग लंका सँ वापसी सँ इंकार करवाक लेल आ असगर माँ के रूप में बनदेवी बनि अपन दुनू पुत्र लव आ कुश केर लालन पालन संगहि अन्त में धरती के अन्दर समाहित होयवाक साहसिक निर्णय लऽकऽ सशक्त नारी केर परिचय देलन्हि जे पूर्णरूपसँ नारीवाद केर प्रतीक मानल जाइत अछि। धरती पुत्री जानकी सभ विद्या में निपुण छलीह। जानकी आदि छैथि अन्त नहिं। जानकी मर्यादा पुरुषोत्तम श्रीराम केर अर्धांगिनी केर संग संग भगवान श्रीराम केर अनुगामिनी सेहो बनलीह मुदा ओ सदैव भगवान राम केर शक्ति रहलीह। वास्तव में जगत जननी जानकी आ प्रभु श्रीराम अभिन्न तत्व छैथि। दुनू एकहि ब्रम्ह ज्योति के रूप में अभिव्यक्त छैथि। ब्रम्ह सँ शक्ति कखनो अलग नहिं भऽ सकैछ। मिथिलाक सौभाग्य जे जगत जननी जानकी मिथिलाबासी के संग जन्मजात अटूट सम्बन्ध छैन्ह आ हुनक आशीर्वाद समस्त मिथिला वासी के सदैव प्राप्त होइत रहैछ। एकटा मान्यता केर अनुसार मिथिलानगरी में कहियो अनाज केर अकाल नहिं भऽ सकैछ कारण जानकी सासुर जयवाक काल अपन खोंइछ में सँ अनाज हाथ में लऽ कऽ लक्ष्मी स्वरुपा वनि मिथिलाक पावन धरती पर छीटि देने छलीह आ स्वयं महालक्ष्मी केर कृपा समस्त मिथिला में सदैव पङैत रहैत अछि। जगत जननी जनक नन्दिनी जानकी केर आशीर्वाद समस्त मिथिला वासी पर सदैव बरसैत रहैत अछि जाहि सँ समस्त मिथिला पल्लवित एवं पुष्पित होइत रहैत अछि। जय मिथिलाक पवित्र भूमि आ जय भूमिजा जगत जननी जानकी।


text: दरभंगा । कोसी महासेतु क उदघाटन भेलाक बावजूद एहि पुल स एखन धरि कोनो बस नहि गुजरल छल। पुल खुललाक बाद एहि दिनक सब बाट ताकि रहल छल जे कहिया मिथिला क दूनू भाग कए यात्रा सुगम बनेबा लेल बस सेवा शुरू होएत। जुड-शीतल क अवसर पर बिहार राज्य पथ परिवहन निगम रविदिन दरभंगा स वीरपुर लेल बस सेवा क शुरुआत क देलक। दरभंगा बस स्टैंड क अधीक्षक नरेश झा क अनुसार आइ स शुरू भेल हाईटेक बस दरभंगा स वीरपुर लेल रोज भोरे सात बजे विदा होएत आ दिन कए 12 बजे वीरपुर पहुंचत। तहिना वीरपुर स दरभंगा लेल सांझ 6 बजे खुजत आओर राति 11 बजे दरभंगा पहुंचत। इ बस राति 11 बजे पटना लेल सेहो प्रस्थान करत। एहि प्रकार स देखल जाए त इ सेवा पटना स वीरपुर तक अछि। जाहि मे दरांगा आ वीरपुर क बीच झंझारपुर, फूलपरास, भुतहा ,निर्मली आ सिमराहीक लोक सेहो बस क सेवा ल सकैत अछि। एहि बस क भाडाक संबंध मे जानकारी दैत श्री झा कहला जे दरभंगा स वीरपुर – 81 टका, निर्मली – 57 टका, भुतहा -53 टका आ सिमराही -61 टका राखल गेल अछि। निश्चित रूप स एहि बस सेवाक शुरू भेला स लोक कए अपार खुशी भ रहल अछि।


text:
कीर्ति आजाद: सांसद (लोकसभा), दरभंगा – खेल सँ राजनीति धरिक यात्रा – सुस्पष्ट आ निर्धक्क बाजय मे माहिर – सूझबूझ भरल दृष्टिकोण आ राष्ट्रहित चिन्तन लेल सदैव राष्ट्रवादी विचारधाराक प्रबल समर्थक – बाल्यकाल सँ प्रतिभाशाली, क्रिकेट मे रुचि – विद्यालयक टीम सँ भारतीय राष्ट्रीय टीम मे प्रवेश – भारत द्वारा पहिल विश्व कप जितबाक ऐतिहासिक टीमक गौरवशाली अलराउन्डर खेलाड़ी – पिता सँ विरासत मे राजनीति केर ज्ञान लेकिन विचारधारा मे स्वतंत्रतापूर्वक पिताक समर्थित दल काँग्रेसक विरोधी खेमा मे शामिल होइत अनेको बेर दरिभंगा संसदीय क्षेत्र सँ विजय प्राप्त कएनिहार सांसद – कीर्ति आजाद; जतेक सकारात्मकता तकबाक हो ताकि सकैत छी, नकारात्मकता ओना तऽ व्यक्तित्व मे कतहु नहि, मुदा अपन ठेसल बोली आ कड़क व्यवहारक कारणे आलोचकक नजरि पर चढल रहबाक अप्रतिष्ठा झेलैत रहैत छथि।
पारिवारिक पृष्ठभूमि मे पर्यन्त देशसेवा आ स्वतंत्रता सेनानीक भूमिका मे पिता सहित परिवारक अन्य सदस्यगण सँ सिखल संस्कार, कीर्ति आजाद केँ अपन भावना प्रकट करबाक समय तेल-मालिश करैत बाजब संभव नहि होइछ। दोसर, दरभंगा संसदीय क्षेत्र लेल कैल अनेको प्रयास पर राजनैतिक प्रतिद्वंद्वीक राज्य शासन-प्रशासन संग मिलि छवि धूमिल करबाक अनेको कुचेष्टाक शिकार भेला कीर्ति आजाद सदैव अपन काज, विचार आ भविष्य लेल दृष्टिकोण निर्माण मे लगबैत छथि।
हालहि मैथिली जिन्दाबाद संग संछिप्त सहकार्य मे जानकारी करौलनि जे “मिथिलाक समग्र विकास हेतु जानकी पर्यटन सर्किट आ ताहि लेल व्यवसायिक उड़ान दरभंगा धरि होयब आवश्यक अछि। शीघ्रहि एहि दिशा मे समुचित जनजागरण आ आन्दोलनक घोषणा करब जाहि मे समस्त मैथिली-मिथिलाक हित चाहनिहार सहभागी बनैथ।”
हिनक पार्लियामेन्ट्री परफर्मेन्स अनुसार ९९% उपस्थितिक संग १२ बहस मे भाग लेनाय, १३५ टा प्रश्न लोकसभा द्वारा स्वीकार केनाय आ एकटा प्राइवेट मेम्बर बिल सेहो लोकसभा मे रखबाक श्रेय सांसद कीर्ति आजादक नाम अछि। मिडियाक नजरि मे सेहो सांसद कीर्ति आजाद सँ राष्ट्रीय मुद्दा आदि पर चर्चा आम बात थीक। दरभंगाक सांसद नामहि सँ बहुत उच्च छथि ताहि मे कोनो दुइ मत नहि, लेकिन जनकल्याणकारी योजना जे लम्बित छल ताहि केँ क्रियान्वयन हेतु जमीनी संघर्ष केँ कतेक सफलतापूर्वक अंजाम तक पहुँचाबैत छथि ई देखय लेल बाकिये अछि। विगत मे काँग्रेसक केन्द्र सरकार आ नितीशक वैमनस्य राज्य सरकारक कारणे कतेको महात्वाकांक्षी योजना पर कार्य नहि कैल जा सकल छल, लेकिन वर्तमान राजग सरकार आ ताहि मे अपनहि पार्टी सत्ता-संचालनक मुखिया रहबाक कारणे कतेक जल्दी आ कतेक बेसी कार्य भऽ पबैत अछि ताहि लेल जनमानस मुह बौने निहारि रहल अछि। निश्चित रूप सँ दरभंगा केँ वायुमार्ग सँ जोड़ला पर पटनाक अतिरिक्त उड़ान संभव होयत आ एहि सँ पर्यटनक विकास सुनिश्चित होयत। कतेको लोक जानकीक जन्मभूमि देखय लेल लालायित अछि, मुदा वायुमार्ग सँ ई क्षेत्र कटल रहलाक चलते हाल धरि कोनो उल्लेखनीय पर्यटकीय यात्रा संभव नहि भऽ सकल अछि।


text:
उजियारपुर प्रखंड मे चैल रहल सरकारी उच्चतर माध्यमिक स्कूल शिक्षा विभाग केर अनदेखी के दंश झेल रहल अछि। हसौली कोठी स्थित सरकारी उच्चतर माध्यमिक स्कूल मे क्लास 9 सँ 11वीं धरिक पढ़ाई होयत अछि। उच्चतर माध्यमिक स्कूल के तीन कमरा मे 800 बच्चा पढ़ैत अछि।
एक-एक बेंच पर छह-छह बच्चा बैसिके पढ़बाक लेल मजबूर अछि। स्कूल भवन पूर्ण रुपे खंडहर मे बदैल गेल अछि। बच्चा सभ सदिखन दशहत मे शिक्षा ग्रहण करैत अछि। पढ़ाई सँ बेसी हुनका सभके ई चिंता रहैत अछि कि स्कूलक छत हुनका सभक ऊपर गिर नहीं पड़े।
ई बात तेँ भवन के भेल, मुदा स्कूल मे जे बच्चा सभक लेल दर्जनों कंप्यूटर लगाओल गेल अछि, ओ आय धुरा फांकी रहल अछि। ओनाकि स्कूल के प्रिंसिपल राजीव कुमार कुनु तरहे खंडहर मे तब्दील भवन मे तीन कमरा क' ठीक करा बच्चा सभके पढ़ा रहल छथि। प्रिंसिपल राजीव कुमार कहलनि कि शिक्षा विभाग सँ ल'के जनप्रतिनिधि तक विद्यालय केर स्थिति सँ अवगत कराओल गेल। ऐहिक बावजूद एम्हर किनको ध्यान नहि गेल अछि।


text:
मोरारजी देसाई
मोरारजी देसाई (२९ फ्रवरी १८९६ – १० अप्रैल १९९५) (गुजराती: મોરારજી રણછોડજી દેસાઈ) भारतक स्वाधीनता सेनानी आ चारिम प्रधानमन्त्री (सन् १९७७ सँ १९७९) छल ।[१] ओ प्रथम प्रधानमन्त्री छल जे भारतीय राष्ट्रिय काङ्ग्रेसक नै भए अन्य दल सँ छल । ओ एकमात्र व्यक्ति छी जे भारतक सर्वोच्च सम्मान भारत रत्न आ पाकिस्तानक सर्वोच्च सम्मान निशान-ए-पाकिस्तान सँ सम्मानित कएल गेल अछि ।
ओ ८१ वर्षक आयुमे प्रधानमन्त्री बनल छल । एकर पूर्व कतेकौ बेर ओ प्रधानमन्त्री बनिक कोशिश केलक मुदा असफल रहल । मोरारजी देसाई मार्च १९७७ मे देशक प्रधानमन्त्री बनल मुदा प्रधानमन्त्रीक रूपमे हिनकर कार्यकाल पूर्ण नै भ सकल। चौधरी चरण सिंह सँ मतभेदक कारण हुनका प्रधानमन्त्री पद छोड पडल ।[२]
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ Obituary: Morarji Desai by Kuldip Singh
- ↑ "Nation: Jimmy's Journey: Mostly Pluses", अन्तिम पहुँच १९ मार्च २०१४।
बाह्य जडीसभ[सम्पादन करी]
- विकिमिडिया कमन्समे Morarji Desaiसँ सम्बन्धित श्रेणी अछि ।
- भारतक प्रधानमन्त्रीसभक आधिकारिक वेबसाइट (अङ्ग्रेजीमे)
- भारतक चारिम प्रधानमन्त्री मोरारजी देसाई (सङ्कल्प टाइम्स)


text:
— आभा झा।
दहेज समाज मे एक सामाजिक अपराध अछि जे महिला पर प्रताड़ना तथा अपराधक कारण अछि। अहि अपराधक कारण समाजक सब तबका के महिलाक जान लेने अछि- चाहे ओ गरीब हो,मध्यम वर्गक या धनाढ्य। एकर मुख्य कारण अछि जागरूकता तथा शिक्षाक अभाव। आइ सरकारो कतेक कानून बनेने अछि तथा सुधार अनने अछि,न सिर्फ दहेज प्रथा के नष्ट करय लेल बल्कि कतेक योजना लागू कऽ कन्याक स्थिति में सुधारक लेल सेहो। आब ई समाज पर अछि कि ओ जागरूक हुए तथा स्थिति के बुझै। ई हमर सबहक दायित्व अछि कि आवश्यक बदलाक लेल कदम उठाबी एवं दहेज देनाइ या लेनाइ बन्द करी। ई हमरा सबके बुझबाक चाही कि पहिने हम अपन धियाक मूल्य बूझि,ताकि जखन ओ पैघ हेती तऽ अन्य लोक सेहो हुनकर मूल्य बुझता। वास्तविकता तऽ ई अछि कि,जखन एकर जन्मदाता ही मनुष्य अछि तऽ एकर समाधान सेहो हुनके करबाक चाही। आब तऽ दहेज के रोकै लेल समाज में कतेक संस्था सब बनल अछि। युवक सं प्रतिज्ञा-पत्र पर हस्ताक्षर सेहो लेल गेल अछि। कानूनो बनल अछि मुदा समस्या जहिना के तहिना अछि। एखनो स्थिति में सुधार बड्ड कम भऽ रहल अछि। किछ बात के अपना कऽ समाज सं अहि बुराई के मिटाओल जा सकैत अछि –
1- अपन धिया के शिक्षित करू।
2-हुनका अपन कैरियर के लेल प्रोत्साहित करू।
3-हुनका स्वतंत्र और जिम्मेदार भेनाइ सिखाउ।
4-अपन धियाक संग बिना कोनो भेदभाव के समानता के व्यवहार करू।
5- दहेज देनाइ या लेनाइ अहि प्रथा के प्रोत्साहित नहिं करू।
दहेजक उन्मूलन लेल देशक युवा वर्ग में जागृति परम आवश्यक अछि जे धीरे-धीरे भऽ रहल अछि।अपन मिथिलाक मंच दहेज मुक्त मिथिला समूह अहि दहेजक कलंक के मिटेबाक लेल पूरा प्रयत्न कऽ रहल अछि। एहि समूह पर बहुतो दहेज मुक्त विवाह भऽ रहल अछि जे बहुत सराहनीय कदम अछि। अहिना धीरे-धीरे वर्तमान में परिवर्तन जरूरी अछि।जे दहेजक मांग करै ओहि परिवार में अपन धियाक विवाह नहीं करी। लोकक प्रवृति में परिवर्तन एबाक चाही। एकरा लेल शिक्षित युवक-युवती के आगू बढ़बाक चाही। अहि दिशा में युद्धस्तर पर क्रांतिक आह्वान जरूरी अछि। जेकर नेतृत्व युवा वर्गक हाथ में अछि।आब बहुतो युवा वर्ग एकर बहिष्कार केनाइ शुरू केने छथि। अहि प्रथाक उन्मूलनक लेल हर संभव प्रयास कैल जाय। अपन परिवारे सं पहिने एकर अंतक शुरूआत करी। धीरे-धीरे अपन परिवार और संबंधिक सोच में बदलाव सेहो देखय लेल भेट रहल अछि। लोक में जागरूकता तऽ आबि रहल अछि। धियाक माता-पिता धन लोलुप लोकक चक्कर में फंसै के बजाय अपन धिया के उचित शिक्षा दऽ हुनका अपन पैर पर ठाढ़ होइ के लेल अवसर प्रदान करैथ,तखने हमर समाज अहि कलंक सं मुक्त भऽ सकत। एकर संग ही संग पुनः हमरा सबके अहि धारणा के प्रति जागृत हेबाक चाही कि,”दहेज प्रेमक उपहार अछि ना कि ई जबरदस्ती खीचै वाला संपत्ति”।अतः हम कहि सकैत छी कि यदि भारत के प्रत्येक नागरिक हृदय सं दहेज ने लेब और ने देब के प्रतिज्ञा लियै तखने ई समस्या समाप्त भऽ सकैत अछि। वर्तमान समय में अपन देशक प्रधानमंत्री श्री नरेंद्र मोदी जी द्वारा अहि कुप्रथा के हटाबै के लेल बेटी बचाउ बेटी पढ़ाउ अभियान चलायल गेल अछि। धीरे-धीरे वर्तमान में आसक दीप जरै के शुरूआत भऽ चुकल अछि आर अहि दीप के सबके मिल कऽ अहिना दहेजक अंत के लेल जरेबाक अछि। जय मिथिला जय जानकी।


text:
अरेर थानाध्यक्ष किशोर कुणाल झा कहलनि कि ऐही मामला मे दू अलग - अलग एफआईआर दर्ज कायल गेल अछि। एहि मामला मे खिरहर पंचायतक मुखिया विकास मिश्र ब्रहमपूरा पंचायतक मुखिया अजीत पासवान, आलम अंसारी, अमरेन्द्र मिश्र, किरण देवी सहित 13 गोटाकेँ नामजाद कायल गेल अछि। ऐहिक अलावा 100 सँ बेसी क' अज्ञात आरोपित कायल गेल अछि।
ओतहि दोसर मामला मे सभा स्थल पर हंगामा करबाक आरोप मे मुखिया संघक जिलाध्यक्ष कृपानंद आजाद सहित आन मुखिया, वित्त रहित इंटर कॉलेज संघक प्रो कमलेश्वर ठाकुर सहित कैको कर्मी राजद के प्रखंड अध्यक्ष राजेश यादव, नियोजित शिक्षक संघक राजू यादव, संजीव कामत सहित 61 नामजद आओर अज्ञात केर खिलाफ एफआईआर दर्ज कराओल गेल अछि।
थानाध्यक्ष कहलनि कि वरीय पदाधिकारी केर निर्देश पर ई मामला दर्ज कायल गेल अछि। अज्ञात सबहक पहिचान विडियो फुटेज सँ कायल जे रहल अछि। ओतहि मुखिया संघक जिलाध्यक्ष कृपानंद झा एहि आरोप क' बेबुनियाद बतबैत कहलनि कि हुनकर प्रतिनिधी सभक ऊपर विधि व्यवस्था भंग करबाक आरोप मनगढंत अछि।


text:
अरुणा मिश्र आइ बोक्सिंग क दुनिया मे कोनो परिचय क मोहताज नहि छथि। मिथिलाक सामाजिक बंधन कए तोडि कए विश्व पटल पर मिथिला आओर भारत क नाम रोशन करबा लेल अरुणा कए काफी कठिन बाट तय करए पडल अछि। जखन बोक्सिंग बिहार क युवक लेल सेहो अन्यभिज्ञ खेल छल तखन अरुणा एहि खेल मे अपन भविष्य तकबाक कोशिश शुरू केलथि। ओ आन धीया जेकां घर मे नहि रहलीह, घर स बाहर निकलि बोक्सिंग क रिंग मे कूदि विश्व पटल पर मिथिला क नाम रोशन केलथि। 32 वर्षीय मिथिलाक एहि मुक्केबाज बेटी स इसमाद लेल समदिया सुनील कुमार झा आओर अनित कुमार झा लंबा चर्च केलथि। प्रस्तुत अछि ओकर किछु खास अंश:-
प्रश्न – अरुणा जी नमस्कार
उत्तर – नमस्कार.
प्रश्न – सबस पहिने त इ कहू जे मिथिलाक बेटी आ मुक्केबाजी, कोनो भेल की मेल।
उत्तर – देखल जाए त नैनपन मे एहि मेल क शुरुआत भेल। हमर पिताजी स्वर्गीय केके मिश्र एकटा एथिलिट छलाह। ओ विश्व स्तर पर कई बेर भारत कए प्रतिनिधित्व क चुकल छथि। अपन पिता स खेल क प्रति रुझान हमरा मे आयल। परिवार स सहयोग भेटल त हम अपन ध्यान खेल दिस आओर मोडि देल।
प्रश्न – मिथिला मे एखनो इ खेल महिला लेल असंभव आओर अजीब सन अछि, एखन मे अहां बोक्सिंग कए कॅरियर बनेलहुं। केहन मुश्किल आयल।
उत्तर – मुश्किल त सच मे बहुत आयल। सच पूछू त ककरो इ गप गला स नीचा नहि उतरि रहल छल। हमर एहि फैसला पर किछु लोक अजीव टिप्पणी सब करए लागल। मोहल्ला मे त नहि पूछू लोक इ तक कहए स नहि चूकल जे एहि तरहक खेल मे जेबा स बेटीक ब्याह तक नहि होएत। परिवार सेहो एकमत नहि छल, लोक की कहत, समाज मे बदनामी होएत, आर न जाने की की। मुदा एहि कठिन परिस्थिति मे हमर पापा आ बाद मे पति संग देलथि आ आइ हम एहि ठाम छी।
प्रश्न – अपन रोमांचकारी सफ़र क बारे मे किछु बताउ।
उत्तर – बोक्सिंग क प्रोफेशनल शुरुवात हम पंजाब मे केलहुं। भेल इ जे एक दिन हम सब पूरा परिवार क संग फुटबाल खेलाइत रही। फुटबाल खेलाइत काल हमर अचानक हमर पैर मे चोट लागल, चोट गंभीर छल, मुदा तखने हमर एसोसियेशन खबरि देलक जे हमर सेलेक्शन पंजाब स नेशनल गेम क लेल भ गेल अछि। सब मना करि रहल छल जे एहि हालत मे हिस्सा नहि लिय। जीन मे पहिल बेर एहन पैघ प्रतियोगिता मे हिस्सा लेबाक मौका भेटल छल। हमर विश्वास पर परिवार सेहो हौसला बढेलक आ हम नेशनल गेम मे सिल्वर मेडल जीत लेलहुं। इ हमरा लेल सबस महत्वपूर्ण रहल।
प्रश्न – अहां ब्याह क बाद सेहो एहि मे सक्रिय छी, कोना भेल संभव।
उत्तर – सच कहू त इ हम आइ धरि नहि बुझि सकलहुं अछि। एकरा संयोग कही या अपना नसीब। हमर पति श्री शिशिर झा बिरसा बोक्सिंग सेंटर क जेनरल सेक्रटरी छथि आओर ओ हमरा एहि लेल प्रोत्साहित करैत रहैत छथि। किया कि ओ अपने खिलाडी क बीच मे रहैत छथि ताहि लेल ओ भावनास अवगत छथि आ हुनका पता अछि जे खेल की होइत अछि।
प्रश्न – अहां लग पदक सूची त काफी लंबा अछि, ओना कौन कौन चैम्पियनशिप मे हिस्सा ल चुकलहुं अछि एखन धरि।
उत्तर – देश विदेश क कईटा चैम्पियनशिप मे भाग ल चुकलहुं अछि जाहि मे प्रमुख अछि
विश्व स्तररीय –
दोसर एशियन वीमेन बोक्सिंग चैम्पियनशिप ‘हिस्सार’ 2003 – स्वर्णपदक
वर्ल्ड बोक्सिंग वीमेन गेम ‘नोर्वे’ – स्वर्णपदक
ट्रेनिंग कम कॉम्पिटिशन इटली(रोम) 2002 – स्वर्णपदक
तेसर एशियन वीमेन बोक्सिंग चैम्पियनशिप ‘ताइवान’ 2005 – रजतपदक
एमिट कमेन्ट बोक्सिंग टूर्नामेंट 2005 – कांस्यपदक
वर्ल्ड बोक्सिंग चैम्पियनशिप ‘दिल्ली’ 2006 – कांस्यपदक
वीनस कप वर्ल्ड बोक्सिंग ‘डेनमार्क’ 2006 – रजतपदक
एमिट कमेन्ट बोक्सिंग टूर्नामेंट ‘टर्की’ 2003 – कांस्यपदक
वर्ल्ड बोक्सिंग वीमेन गेम ‘कजाकिस्तान’ 2009 – रजतपदक
वर्ल्ड पुलिस चैम्पियनशिप न्युयोर्क 2011 – स्वर्णपदक
देश स्तरीय-
दोसर इंटर जोनल वीमेन बोक्सिंग चैम्पियनशिप ‘गुंटूर. आँध्रप्रदेश’ 2011 – स्वर्णपदक और सर्वश्रेष्ठ बोक्सर
उंचासम आल इंडिया पुलिस मीट वीमेन बोक्सिंग ‘जम्मू’ 2011 – स्वर्णपदक
चौतिसम नॅशनल गेम ‘जमशेदपुर’ 2011 – स्वर्णपदक
एगाहरम वीमेन सीनियर नॅशनल बोक्सिंग चैम्पियनशिप ‘केरला त्रिशुर’ 2010 – स्वर्णपदक
इंटर जोनल वीमेन बोक्सिंग चैम्पियनशिप ‘त्रिपुर तमिलनाडु’ 2010 – स्वर्णपदक
अरतालिसम आल इंडिया पुलिस मीट वीमेन बोक्सिंग चैम्पियनशिप ‘जमशेदपुर’ 2009 – स्वर्णपदक
दस वीमेन सीनियर नेशनल बोक्सिंग चैम्पियनशिप ‘जमशेदपुर’ 2009 – स्वर्णपदक
तैतीसम नेशनल गेम ‘आसाम’ 2007 – स्वर्णपदक
सातम वीमेन सीनियर नॅशनल बोक्सिंग चैम्पियनशिप ‘विज़ाक’ 2006 – स्वर्णपदक
छठम वीमेन सीनियर नॅशनल बोक्सिंग चैम्पियनशिप ‘टाटानगर’ 2005 – स्वर्णपदक
पांचम वीमेन सीनियर नॅशनल बोक्सिंग चैम्पियनशिप ‘केरला’ 2004 – स्वर्णपदक
चारिम वीमेन सीनियर नॅशनल बोक्सिंग चैम्पियनशिप ‘आसाम’ 2004 – रजतपदक
तेसर वीमेन सीनियर नेशनल बोक्सिंग चैम्पियनशिप ‘मिजोरम’ 2003 – स्वर्णपदक
ईस्ट जोन वीमेन बोक्सिंग चैम्पियनशिप ‘कोलकाता’ 2002 – स्वर्णपदक और सर्वश्रेष्ठ बोक्सर
नेशनल गेम ‘पंजाब’ 2001 – रजतपदक
प्रश्न – मिथिला क बेटी सब स इसमाद क माध्यम स की कहै चाहब।
उत्तर – बेसी त नहि किछु, मुदा इ जरूर कहब चाहब जे सपना देखू आ तखन धरि देखैत रहू जखन तक ओ पूरा नहि भ जाए। बाट मे बहुत दिक्कत आउत, बहुत कठिनाइ अहां कए सपना कए तोडबाक कोशिश करत मुदा अहां घबरेने बिना अपन बाट पर आगू बढैत रहू एक दिन अहां मंजिल पर रहब आ अहांक सपना पूरा भ जाएत। अगर अहां अपन विश्वास बनेने रहब त एक दिन पूरा विश्व अहां कए सलाम करत, किया कि जे कठिनाइ कए पार जेबाक हिम्मत रखैत अछि ओ सिकंदर होइत अछि।
प्रश्न – इसमाद स गप करबा लेल बहुत बहुत धन्यवाद।
उत्तर – अहूं दूनू गोटे कए बहुत बहुत धन्यवाद।


text:
– राजेश्वर नेपाली (अप्पन मिथिला के साओन २०६९ (जुलाइ-अगस्त, २०१२) में प्रकाशित
मिथिला-मैथिली विभूति डा. लक्ष्मीनारायण झाक जन्म २००६ साल माघ १९ गते (१ फरबरी, १९५० ई.) रविवार जनकपुरधामसँ १० कि.मी. दक्षिण धनुषा जिलाक देवडीहा गाम में नागेश्वर झाक ज्येष्ठ पुत्र के रूप में भेल रहनि। हुनकर प्रारंभिक शिक्षा नगराइन गाममें भेलनि आ प्रथम श्रेणीमें मैट्रिक कयला के बाद काठामाण्डु सऽ आइ.एस्सी. कय २०२७ साल (१९७० ई.)में मुम्बई कऽ प्रसिद्ध ग्रान्ट मेडिकल कॅलेज में कोलंबो प्लानक छात्रवृत्तिमें एम.बी.बी.एस. में नामांकित भेलैथ। ओ मेधावी छात्र रहैथि आ एम.बी.बी.एस. क शैक्षिक वैशिष्टताक कारण ओही ठामसँ जेनरल सर्जरी एम. एस. कए जसलोक अस्पतालमें डेपुटी रजिष्टार भए कार्यरत रहैत नेपालमें २०३६ सालक आन्दोलन भेल छल। ओहि आन्दोलनकेँ ओ ओतए सँ सहयोग करैत राष्ट्रीय जनमत संग्रहक घोषणाक बाद ओ अपन नोकरी आ मुम्बईक सुख-सुविधा केँ छोड़ि गाम घुड़ल रहैथि। गाममें पुस्तकालय भवन निर्माण आ कृषि सिंचाईक हेतु नहर खोदाई आदि काज कए बहुदल प्रचार में लागल रहथि। राष्ट्रीय जनमत संग्रहमें बहुदलक सम्पूर्ण राजसत्ताकेँ प्रयोग कए पराजित घोषित निर्दलकेँ विजयी घोषित कएल गेल छल। ओकर बादे सत्ताधारीद्वारा गामक पूर्व जमिन्दारक लठैतसँ डा. झा केँ पिटाओल गेल छलनि आ सैकड़ो पीड़ितकेँ निःशुल्क उपचार कए चुकल डाक्टरक हाथक हड्डी तोड़ल गेल छलनि। ओकर बाद ओ जनकपुरधाम स्टेशन रोडमें अपन क्लीनिक आरम्भ करैत ओ तानाशाही पंचायती व्यवस्थाक शोषण आ दमनक विरोध में मित्र मण्डलीक सरसलाहसँ एकटा अड़तीस सूत्रीय पर्चा जेकर तयारीसँ पूर्वहि हमरा देखाओल गेल ओहिमें किछु जोड़ने छलौं जेकर प्रकाशित करौलनि आ राजतन्त्रक विरोधमें जनमत तैयार करैत आब नेपालमें राजतन्त्रक अन्त आ मिथिला राज्य पुनः स्थापना हेतु होएत खुला प्रचार करए लगलथि। ओहि क्रम में २०३९ भाद्र १६ क ३८ सूत्रीय पर्चाक साथ हुनका पकड़ि कऽ सिरहा जेलमें राखल गेल रहनि आ राजकाज ऐनमें हुनका ६ महिना १० दिन राखल गेलनि। ओकर बादो हुनकापर गामक झगड़ा सम्बन्धी मुद्दामें अनावश्यक रूपमें जिला अदालतमें दौडा रहलासँ भ्रष्ट न्यायाधीशकेँ ओ अपन विरोध जनौलापर अदालतक अवहेलना कहि ओहि ठामसँ हुनका १५ दिनक हेतु जलेश्वर जेल पठा देल गेलनि। ओतए तेसरे दिन सबेरमें पूजा कऽ रहल समय में हुनका चौकीदार द्वारा पिटाओल गेल रहनि जेकर आम जनता द्वारा घोर विरोध भेल छल। जनकपुर नगरपालिकाक प्रथम अध्यक्ष श्यामसुन्दर शर्मा अपन प्रेस वक्तव्य द्वारा ओकर घोर भर्त्सना कएने रहथि।
अध्यात्म केर चिन्तक तथा हस्तरेखा विशेषज्ञ डा. झा आम-जनताकेँ निःशुल्क सेवा करैत दूए वर्ष में जनकपुर अञ्चलमें प्रसिद्धि पाबि गेलाक कारणे सत्य, अहिंसा आ सेवा-व्रतधारी हुनका २०४२ साल अषाढ ५ आ ६ गते काठमाण्डुमें भेल बमकाण्डक अनुसन्धानक नामपर अषाढ १४ गते हुनका अपने अन्नपूर्णा क्लीनिक सँ पकड़ि कऽ एस.पी. नारायण सिंह गुरुङ्ग तथाकथित अनुसन्धानक हेतु अषाढ २१ काठमाण्डू पठौने रहनि। ओहि घटनाक अनुसन्धानक नामपर डाक्टर झा केँ गिरफ्तारीसँ एक सप्ताह पूर्व जनकपुरधाममें सभसँ पहिले लेखक पत्रकार राजेश्वर नेपाली वरिष्ठ अधिवक्ता युगलकिशोर लाल, उप-प्राध्यापक रामप्रसाद गिरीसहित गिरफ्तार कएल गेल १४ गोटेकेँ काठमाण्डू पठाओल गेल छल। ओतए काठमाण्डू जिला प्रहरी कार्यालय हनुमान ढोकाक हिरासत में हथकड़ी लगा कऽ अलग-अलग कोठरी में हम सभ राखल गेल छलौं। अषाढ २९ गतेक अनुसन्धानक नामपर प्रहरी प्रशिक्षण प्रतिष्ठानमें हुनका पिटल गेल छलनि आ ओकर निसानी हुनकर हाथ आ मुँह स्पष्ट रहल ओ दोसर दिन हमरा कोठरीक बन्द गेटपर देखौने रहथि। ओकर बादे साओन ४ गते सबेरे ९ बजे डा. झा, हुनकर कम्पाउण्डर सत्यनारायण साह, ईश्वर लामा, पदम लामा, वामपंथी नेता सूर्यनाथ राय यादव सभ धनुषावासी आ सप्तरीक साकेत चन्द्र मिश्र आ दिलीप चौधरीकेँ ओहिठाम सँ प्रहरीद्वारा बाहर पहुँचाओल गेल आ फेर हुनका सभक कोनो अत्तापत्ता नहि रहलनि। जनकपुरधामसँ २१ में काठमाण्डू पठाओल गेल १४ में सऽ ७ गोटे हम सभ पाछां छुड़ाओल गेल छलौं आ युगल किशोर लाल डेढ वर्षक पाछां जेल मुक्त भेल रहथि किन्तु २०४२ साओन ४ गते में हनुमान ढोका हिरासतसँ अलग कएल गेल ओ सातोकेँ कोनो खबरि नहि रहला सँ २०४६ सालक जनआन्दोलनक परिणाम स्वरूप तीस वर्षक तानाशाहीक अन्त भेलापर जनकपुरधाम अपन निजी काजसँ पहुँचल पूर्व एस.पी. नारायण सिंह गुरुङ्ग के एहि ठामक आक्रोसित दसौ हजार जनता घेरने रहनि। जाहिसँ गुरुङ्गके प्रहरी सुरक्षामें लए बचौने रहनि। डा. झा केँ भावना अनुसार जनआन्दोलन २०६२/६३ आ मधेश आन्दोलनक परिणामस्वरूप अन्ततः २४० वर्षक राजतन्त्रक २०६५ साल जेठ १५ गते संविधान सभाक पहिल बैठकक निर्णय अनुसार समाप्त भए नेपाल संघीय लोकतान्त्रिक गणतन्त्र भऽ गेल अछि आ आब ओ दिन दूर नहि जे नेपालमें मिथिला गठन होयत। स्वामी विवेकानन्दक प्रतिमूर्ति महान् मानवतावादी आ अद्वितीय समाजसेवी तथा मैथिली भाषा एवं धोती, कुर्ता आ बण्डीपर अपन शान बुझनिहार डा. झा मिथिला क्षेत्रक मुक्ति बिना अपन घर-परिवार नहि बसएबाक संकल्प संगहि ओ अविवाहिते रहै ३६ वर्षक अल्पायूमें हजारों-हजारक प्रेरणाश्रोत बनैत प्रहरी हिरासतसँ बेपत्ता भेलाह। जीवित छथि कि मारल गेलाह ओहि सम्बन्धमें सरकारक आधिकारिक जानकारी नहि अछि। यद्यपि तानाशाहीद्वारा मारल गेलथि। २०६२/६३ क सरकार सेहो एखन धरि एहि प्रति मौन अछि। हजारों-हजारकेँ जाँचबुझ कऽ शहीद घोषणा कएल गेल मुदा हुनक सम्बन्धमें सोचबाक फुरसत सरकार आ मधेसी नेता सभ संग नहि अछि।
२००७ सालक जनक्रान्तिक योद्धा हुनकर पिता नागेश्वर झा २०१३ सालक प्रधानमंत्री टंकप्रसाद आचार्यक मन्त्री-परिषद्में उपमन्त्री रहैथ आ पुत्र शोकमें रहैत आब हुनकर निधनो भेला दस वर्ष बित चूकल अछि आ हुनकर माताक निधन सेहो भऽ गेलनि। डा. झा मिथिला मैथिलीक जागरणक हेतु मुरली चौकमें महाकवि विद्यापतिक स्मारक निर्माणक मुख्य प्रस्तावक रहथि आ अपन साहित्य, कला आ संस्कृतिक विकास हेतु सतत् प्रयत्नशील रहैत थोड़ेक समयमें जे किछु कएलनिओ महत्त्वपूर्ण अछि आ ओकरा लेल सदैव स्मरणीय रहताह।
लेखक राजेश्वर नेपाली केर मेल पता: [email protected]
हरिः हरः!


text:
गोपाल कृष्ण गोखले
गोपाल कृष्ण गोखले (९ मई १८६६ - फरवरी १९, १९१६) भारत एक स्वतन्त्रता सेनानी, समाजसेवी, विचारक एवम सुधारक छल। महादेव गोविन्द रानाडेक शिष्य गोपाल कृष्ण गोखलेक वित्तीय मामलाक अद्वितीय समझ आ ओही पर अधिकारपूर्वक बहस करैके क्षमतासँ उनका भारतक 'ग्लेडस्टोन' कहल जाइत अछि। ओ भारतीय राष्ट्रीय कांग्रेसमे सबसँ प्रसिद्ध नरमपन्थी छल। चरित्र निर्माणक आवश्यकतासँ पूर्णत: सहमत भ ओ १९०५ मे सर्वेन्ट्स अफ इण्डिया सोसायटीक स्थापना केलक ताकि नौजवानक सार्वजनिक जीवन के लेल प्रशिक्षित कएल जा सकी। उनकर माननाइ छल कि वैज्ञानिक आ तकनीकी शिक्षा भारतक महत्वपूर्ण आवश्यकता छी। स्व-सरकार व्यक्तिक औसत चारित्रिक दृढता आ व्यक्तिक क्षमता पर निर्भर करैत अछि। महात्मा गान्धी उनका अपन राजनीतिक गुरु मानैत छल।
परिचय[सम्पादन करी]
गोपालकृष्ण गोखलेक जन्म रत्नागिरी कोटलुक ग्राममे एक सामान्य परिवारमे कृष्णराव के घर ९ मई १८६६ मे भेल। पिताक असामयिक निधन गोपालकृष्णक बचपन सँ ही सहिष्णु आ कर्मठ बना देने छल। देशक पराधीनता गोपालकृष्णक कचोटती रहैत छल। राष्ट्रभक्तिक अजस्त्र धाराक प्रवाह उनकर अन्तर्मनमे सदैव बहैत रहैत छल। एही कारण ओ सच्चा लगन, निष्ठा आ कर्तव्यपरायणताक त्रिधारा के वशीभूत भ कार्य करैत आ देशक पराधीनतासँ मुक्ति के प्रयत्नमे लगल रहैत छल। न्यू इङ्गलिश स्कूल पुणेमे अध्यापन करैत गोखलेजी बालगंगाधर तिलकक सम्पर्क मे आएल छल।


text:
बिहार आ खास कए मिथिलाक लोक लेल इ कहल जाइत रहल अछि जे हिनका सब मे उद्यमिताक अभाव अछि आ इ सब नौकरी करबा लेल योग्य छथि। मुदा नौकरी करनिहारक भीड मे किछु उद्यमीक जन्म सेहो भ रहल अछि, जे कतहु न कतहु बिहार क बदलैत सोच कए देखा रहल अछि। इ समाद समय समय पर एहन उद्यमी स गप करैत रहैत अछि जे अपन लगन आ मेहनत स नव बाट पर चलबाक कोशिश केलक आ सफल भेल अछि। एहि क्रम मे एहि बेर प्रस्तुत अछि मिथिला नेचुरल्स कंपनी क मालिक आ दरभंगा प्रमंडलक मधुबनी जिलाक बेनीपट्टी अनुमंडलक जरैल गांव निवासी मनीष आनंद स इसमाद लेल मणिभूषण राजू स भेल लंबा चर्चाक किछु अंश-: समदिया
प्रश्न : अपनेक प्रारम्भिक शिक्षा दीक्षा पटना आ उच्च शिक्षा दिल्ली में भेल। सब दिन बाहर रहलऊ फेर मिथिला क गाम मे काज करबाक विचार कोना आयल?
मनीष : हमर रूट त गामे में आइछ । कोनो गाछक छाया सबस बेसी गाछक जैर मे होईत छैक। हमर पिता गरीब किसान परिवार स छलाह। गामक स्कूल मे पढि कए पटना, दिल्ली मे सम्मानित नौकरी केलैन। हुनकर सपना छल जे एक दिन गाम घुरि जायब, घर बनायब आ गामक लोक सब संग जीवन क अंतिम समय बितायब। मुदा ओहि बीच मे पिताजी दुनिया स चलि गेलाह।
ओ संस्कार, वो सब लेटेंट क रूप मे हमरा सब मे आयल। पिताजी क निधनक बाद हुनक स्वप्न कए पूरा करबा लेल गाम दिस देखबाक लेल गेलहु। जखन हम गाम गेलहुं त देखलौ जे गाम क गाम वीरान भ गेल अछि। लोक स्किल्ड हुए या अन्स्किल्ड सब शहर जा रहल आछि। गाम मे रोजगार नहि अछि। मिथिला मे नीक जमीन जायदाद रखनिहार सेहो शहर मे स्लम मे रहैत छैक, कहुना अप्पन आ परिवार क पेट भरि रहल छैक। तकलीफ क जीवन जीबा लेल अभिसप्त छथि। अगर गामे मे कनी कम्मे पाई मे अप्पन घर खेत खलिहान मे अप्पन परिवार बच्चा संग बेटर वे मे रहै कए व्यवस्था कैल जाईं त बहुत लोग गाम लौट सकैत अछि।
प्रश्न :अपन मिथिला में उद्यमिता सँ बेसी नोकरीक चाहत होईत अछि। अहांक झुकाव उद्यमिता दिस केना भेल?
मनीष : बहुत दिन नोकरी हमहूं कयने छी। हमरा हमर अन्तर्राष्ट्रीय आ राष्ट्रीय बाजार अनुभव क कारण बेसी समय नहि लागल नोकरी स उद्यमिता मे आबय में।
गाम आ मिथिला कए देखला पर दूटा गप साफ देखा रहल छल। एकटा इ जे आब प्रवासी मैथिल सेहो क्वालिटी वस्तुक ऊपर खर्च करैत छथि। खास क खेनाइ पर। सब चाहैत छै जे एहन स्वच्छ चीज खाई जाहि स स्वस्थ रही। गामक चीज शहर मे ठीक स उपलब्ध नहि अछि। एहन मे कृषि आर फूड प्रोसेसिंग क क्षेत्र मे अपार संभावना देखायल। बिल्कुल ग्रीन फील्ड प्रोजेक्ट। दोसर दिस मिथिलाक बेरोजगारी। एक दिस गाम मे बेरोजगारी आ बाजारक अभाव मे मरैत विधा आओर दोसर दिस गामक स्वाद लेल तरसैत प्रवासी मैथिल। हमरा भेल जे गामक जमीन जे वीरान छैक ओहि पर गामक चीज सब कए जैविक खेती करबा हाइजेनिक तरीका स प्रोसेसिंग क कए आजुक नीक पैकिजिंग संग बेटर मार्केटिंग क वल्र्ड क्लास उत्पाद संग बाजार मे आबि त एकटा रास्ता खुजतैक।
आजुक उपभोक्ता कए क्वालिटी सामान चाही। खाली क्वांटिटी नहि। सस्ता सामान लोक लेतै चाहे केहनो क्वालिटी रहै। हमरा भेल जे हम ई मिथ कएतोईर दी। अगर लोक हल्दीराम या आन कम्पनी क खाद्य पदार्थ महग दाम स ल सकैत छैक त इंडिजेनस भोज्य पदार्थ प्राकृतिक, स्थानीय सामान क बोध भ जाईं, स्वाद आर अप्पन परम्परा स जोरैत छैक त लोक कए लेबै क चाहत बढि़ जाइत छैक।
मिथिला मे खान-पान क एकटा बहुत पैघ बजार आईयो अछि जे विभिन्न कारणवश मिथिला स बाहर नहिं बढि़ सकल। हमरा लागल जे मिथिला क ब्रांड बना कय फूड प्रोसेसिंग मे मिथिलाक खाद्य पदार्थ सबकए बजार पहिने लोकल, फेर नेशनल आ अंत मे ग्लोबल बनाओल जा सकैत अछि, आ अपन नव परिकल्पना ल कए मिथिला लेल, हम आबि गेलौं बिल्कुल नव क्षेत्र मे।
प्रश्न:मिथिला नेचुरल्स स्थापना आ एखन तकक एकर विस्तार क बारे मे किछु कहू। केना की भेल?
मनीष : मिथिला नेचुरल्स क परिकल्पना पहिल बेर 2009 ई. मे पिताजी क इच्छानुसार अपन गाम जरैल मे बाबा बैद्यनाथ जी क कुटी क जीर्णोद्धार (रमन लता कुँज कुटी) क संग भ गेल मुदा मूल मूर्तरुप 2016 ई. मे आयल आ सतत एक सालक मेहनत क बाद 2017 ई. मे विधिवत मिथिला नेचुरल्स धरातल पर अस्तित्व मे आबि गेल।
पछिला तीन साल स हमर सबहक मुख्य उत्पाद मखान रहल अछि, आ हमसब मखान कए कोन-कोन तरह स दैनिक उपयोग करय छी आ कय सकय छी ओहिपर काज भय रहल अछि। एखन गप करि त मखान क अनेकों प्रकारक उत्पाद संग, अलग-अलग प्रकार क अचार, मसाला, स्वास्थ्यवर्धक खाद्य सामग्री आ मिथिला क विशेष तिसियौड़ी, तिलौड़ी, आमिल सनक 30 टा प्रोडक्ट अछि।
अगिला 3 साल मे सम्पूर्ण खाद्य पदार्थ क रेंज संग ई कोशिश रहत जे लोकक प्रतिदिनक भोजन में मिथिला नेचुरल्स कए कोनो ने कोनो उत्पाद शामिल हो।
प्रश्न :मखान पर अहाक विशेष फोकस रहल अछि, पोखरि क कमी मखान क उत्पादन कए केना प्रभावित करैत अछि?
मनीष : निश्चय तलाब-पोखरिक कमी मखान उत्पादन कए प्रभावित कयलक मिथिलाक किछु क्षेत्र मे, मुदा कहल जाईत अछि , आवश्यकता ही आविष्कार की जननी है। ओहिना जखन मखान क मांग बढय़ लागल आ तलाब-पोखरि कम होईत गेल त लोक खेत मे पानी जमा कय मखानक खेती प्रारंभ कयलनि- जहाँ चाह वहाँ राह। एकर सीधा फायदा ओ सब जमीन जोतयवला कए भेलनि जिनक जमीन क लेबल नीचा छल, आ एकर सबस बेसी फायदा पूर्णिया, सहरसा आ कटिहार क सब वर्ग क किसान सब उठेलथि। दोसर दिस मधुबनी-दरभंगा क लोक खेती आ उद्यमिता कए छोडि़ पलायन कय नोकरी पसंद कयलनि।
आई असगर कोशी प्रमंडल देश क कुल मखान उत्पाद क 60 प्रतिशत स बेसी मखान क उत्पादन करैत अछि आ कहियो एहि क्षेत्र मे हजारों कोस आगा रहयवला दरभंगा-मधुबनी मखान लेल कोशी प्रमंडल पर निर्भर अछि,। जखनकि ई एकटा ओपेन सीक्रेट अछि जे पारम्पारिक खेती क मुकाबले मखानक खेती मे 70प्रतिशत बेसी फायदा होईत अछि। संगहि माछ दोहरा फायदा। अगर कियो मखानक खेती लेल इच्छुक छथि त हम मदद लेल तैयार छी।
प्रश्न :मिथिला क कच्चा माल आ मजदूर, ई सब कारोबारी चाहय छथि मुदा कारोबार बाहर करय चाहय छथि। मिथिला नेचुरल्स क की योजना अछि?
मनीष : हमसब मिथिला मे रहि कए मिथिला क लोक लेल मिथिला मे रोजगार उत्पन्न करबाक प्रयास कए प्रमुखता देब। एखुनका माहौल मे लघु आ कुटीर उद्योग क प्रासंगिकता पहिले स कहीं बेसी अछि। खासकर तखन जहन कृषि आधारित उद्योगक अलावा कोनो आर उद्योग कए आबय क संभावना दूर-दूर तक नहि देखाई द रहल अछि। मिथिला नेचुरल्स मिथिला मे कुटीर उद्योग कए पुनर्जीवित करय लेल जमीनी स्तर पर हरसंभव प्रयास आ काज क रहल अछि। संगहि मिथिला कए मज़दूर कुशल आ अकुशल कए सेहो अप्पन जिम्मेदारी बुझैत सहयोग क बाट पर चलै परतैन।
प्रश्न :नीतीश जी पछिला बेर दिल्ली मे मखानक चर्चा कयने छलथि । सरकार स केहन सहयोग भेट रहल अछि?
मनीष : बिहार सरकार आ केन्द्र सरकार कृषि आधारित उद्योगक बढ़ावा देबय लेल संकल्पित अछि आ एकर फायदा लेबा लेल लोक कए आगा आबय पड़तनि। सरकार रास्ता बना आ देखा सकैत अछि। काज करय लेल आ उद्यमी बनय लेल लोक सब कए व्यक्तिगत स्तर पर प्रयास करय पड़तनि। सामूहिक खेती पर काज करहे पड़त खासक मिथिला मे, जतय चकबंदी नहिं भेल अछि आ आब जमीन कए एतेक टुकड़ा भय गेल अछि जे आधुनिक तरीका स खेती नहिं भय सकैत अछि।
उदाहरण लेल एकटा आँकड़ा कहय छी, देखियौ, आई स 50 साल पहिले 45 लाख किसान परिवार लग औसतन 10-12 एकड़ कृषि जमीन छलनि आ आई 1.2 करोड़ परिवार लग औसतन 3.5 एकड़ जमीन छनि। आब समय अछि कि सामूहिक खेती के तरफ बढ़ल जाये।
प्रश्न :मिथिला क उत्पाद कए ब्रांडिंग एखन धरि नीक स नहि भेल, की कहब अछि एहि पर?
मनीष : हम मैथिल सब अपन क्षेत्र कए, अपन भाषा कए आ अपन पहचान कए दोयम दर्जाक बुझय छी ताहि लेल मिथिला क ब्रांडिंग क गप के करत? मिथिला नेचुरल्स मिथिलाक अस्मिता आ अस्तित्व कए प्राथमिकता दैत मिथिला क्षेत्र क सब उत्पाद कएग्लोबल स्तर पर ल जेबाक लेल प्रतिबद्ध आ अग्रसर अछि।
प्रश्न :की हमसब आबयवला समय मे मिथिला नेचुरल्स कए पतंजलि जकां देखि सकय छी?
मनीष : मिथिला नेचुरल्स कए एखन बहुत काज करबाक अछि। बहुत पैघ रस्ता बनेबाक अछि आ ओहि पर चलबाक अछि। आग्रह जे मिथिला नेचुरल्स कए मात्र मिथिला नेचुरल्स रहय देल जाय।
प्रश्न :मिथिलाक युवा पीढ़ी लेल अहां एकटा आदर्श छियै। नव पीढ़ी लेल कोनो संदेश
मनीष : एखन हम एहन नहि छी जे किनको आदर्श बनि। हां, हमहू मैथिल छी, ताहि लेल किछु गप जरुर कहब नव पीढी कए। पहिल जे अखन तक पलायन नहि केलहु अछि त नहि करू। शहर मे 10-15 हजार क नौकरी करबा लेल नहि आबि अप्पन क्षेत्र मे 5-7 हजार क नौकरी क अप्पन व्यवसाय शुरु करू। मैथिल युवा कए इ बुझबाक चाही जे बाहर क तिलस्मी दुनिया दूर स नीक लगैत छैक।
प्रश्न :आ प्रवासी मैथिल लेल ?
मनीष : शहर मे 15-25 हजार क नौकरी क रहल प्रवासी मैथिल इ सोचथि जे हुनका आब मिथिला घुरबाक छैन। बहुत जल्दी मिथिला मे कुशल कामगार क जरूरत पड़तै, आंखि कान खोल कए राखथि। जे निष्ठा आ ईमानदारी स गैर मैथिल लेल काज क रहल छी, ओहि स बेसी कर्तव्यबोध स मिथिला लेल काज करबाक अछि। उद्यमी ककंधा स कंधा मिला कए काज करब तखने सबहक विकास होएत।
ओना प्रवासी उद्यमी सेहो एहि पर ध्यान दथि जे मिथिला मे कृषि आ कृषि आधारित उद्योग क अपार संभावना छैक। आउ एक बेर अपन जमीन पर ईमानदार कोशिश करु। मिथिला मे काज केनाइ मुश्किल छैक, मुदा अपना सब नहि करब त के करत। अप्पन जवाबदेही स मुंह कहिया त मोरब। उपद्रव ओहि महानगर में सेहो भेल होयत लेकिन इच्छा शक्ति स अहां सब पर पार पाइब आई सफल छी। मिथिला मे सेहो किछु लोक उपद्रव करताह, मुदा हुनकर संख्या नगण्य अछि। दिल्ली, मुम्बई या पंजाब मे कोनो लोकल उपद्रव स जेना निपटैत छी तहिना अपन जमीन पर सेहो निपटबा लेल तैयार होउ।
मिथिला क्षेत्र स्लीपिंग जायंट छैक। संघटित मैथिल (कोनो जात वा धर्म) क ताकत कए जहिया हनुमान जकां कोनो जामवंत याद करेतैन तहिया मिथिला कए ताकत दुनिया देखतै। कर्म स्थानक कर्ज सरकार कए कर क रूप मे दैत छियै, जन्मस्थानक कर्ज कहिया चुकायब? सरकार जकां टैक्स त जन्मस्थान नै मांगत, मुदा कर्ज चुकेबाक एक समय आइब गेलैए। आ ई कर्ज स्वेच्छा स सब गोटे कए चुकाबक चाही।
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।


text:
रोमेलु लुकाकु
रोमेलु मेनामा लुकाकु बोलिनगोलि (डच उच्चारण: [roːmeːlu lukaːku]; १३ मे १९९३ मे जन्मिएल एक बेल्जियम फुटबल खेलाडी छथि जे अंग्रेजी क्लब म्यानचेस्टर यूनाइटेड आ बेल्जियम राष्ट्रिय फुटबल टिम कऽ लेल स्ट्राइकर कऽ रूपमे खेलैत अछि । ओ अपन २३ अम जन्मदिन अगा ५० प्रिमियर लिग गोल करै आ ई रेकर्ड पाँच खेलाडी मध्ये एक छी । अन्तर्राष्ट्रिय स्तरमे ओ बेल्जियम राष्ट्रिय टोलीक लेल ४० गोल करै चुकल अछि ।
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ "Lukaku: Romelu Menama Lukaku Bolingoli: Player", BDFutbol, अन्तिम पहुँच ३ जून २०१८।
- ↑ "Romelu Lukaku: Overview", Premier League, अन्तिम पहुँच २१ दिसम्बर २०१७।


text:
अनलॉक-4 मे अर्थव्यवस्था कें आओर बेसी खोलल जा रहल अछि। आर्थिक गतिविधि तेज भेने श्रमिक लोकनिक मांग बढ़ल अछि। औद्योगिक शहर सब लेल जावत आवाजाही केर सुविधा नै हेतै, व्यावसायिक गतिविधि सामान्य नै भ’ सकैत अछि। एकरा ध्यान मे रखैत सरकार डेग उठौलक अछि। भारतीय रेलवे 100 सं बेसी स्पेशल ट्रेन चलेबाक विचार कएलक अछि।
रेल मंत्रालय प्रवक्ता कहलनि अछि जे यात्री लोकनिक सुविधा लेल एहन जरूरी प्रयास भ’ रहल अछि। फिलहाल एक राज्य सं दोसर राज्य लेल ट्रेन परिचालन वास्ते संबंधित अधिकारी लोकनि सं सम्पर्क कएल जा रहल अछि। राज्य जतेक जल्दी मंजूरी देत, ट्रेनक लिस्ट जारी क’ देल जाएत। हालांकि प्रवक्ता ट्रेनक संख्या केर पुष्टि नै केलनि अछि।
ज्ञात हो जे रेलवे एखन 230 विशेष ट्रेन केर परिचालन क’ रहल अछि। मुदा औद्योगिक शहर सब लेल श्रमिक लोकनिक बढ़ैत मांग सं ट्रेन सब मे टिकट केर वेटिंग चलि रहल अछि। बिहार, बंगाल, ओडिशा, झारखंड आ पूर्वी उत्तर प्रदेश सं महाराष्ट्र, गुजरात, दिल्ली आ अन्य औद्योगिक शहर दिस जेबाक लेल उपलब्ध सब ट्रेन मे स्लीपर आ एसी 3 केर टिकट सितंबर धरि फुल अछि।
कोरोना महामारी कारण सं 25 मार्च सं ट्रेन केर परिचालन बंद क’ देल गेल छल। एखनो नियमित ट्रेन सेवा ठप्प अछि। फिलहाल 230 ट्रेन सहित 30 राजधानी सन ट्रेन केर परिचालन कएल जा रहल अछि। पछिला सप्ताह केंद्र सरकार अनलॉक-4 लेल जारी दिशानिर्देश जारी क’ किछु रियायत सेहो देलक अछि। जाहि मे मेट्रो ट्रेन सेवा शुरू करब सेहो शामिल अछि।


text:
पल एलन
पॉल गार्डनर एलन (जन्म २१ जनवरी १९५३) एक अमेरिकी उद्योगपति छी जे बिल गेट्स कऽ साथ मिलकर माइक्रोसफ्टक स्थापना कऽ आ २०१० मे १२.७ बिलियन अमेरिकी डलर कऽ व्यक्तिगत सम्पत्ति कऽ साथ दुनिया कऽ सबसँ अमीर व्यक्ति मे सँ एक छी। ओ वुलकैन इन्क. कऽ संस्थापक आ अध्यक्ष छी जे उनकर निजी सम्पत्ति प्रबंधन कम्पनी छी, साथ ओ चार्टर कम्युनिकेशन्स कऽ अध्यक्ष सेहो छी। एलन कऽ पास मल्टी-बिलियन डलर कऽ निवेश पोर्टफोलियो सेहो छी जहिमे डाइजियो, किया सफ्टवेयर, रियल एस्टेट होल्डिङ्गगस आ ४० सँ अधिक अन्य प्रौद्योगिकी, मीडिया एवम् कम्टेन्ट सम्बन्धी कम्पनिय मे हिस्सेदारि शामिल अछी। एलन कऽ पास अपन तीन पेशेवर खेल टीमे सेहो अछी : नेशनल फुटबल लीग (एनएफएल) कऽ सिएटल सीहक्स, नेशनल बास्केटबल एसोसिएशन (एनबीए) कऽ पोर्टलण्ड ट्रेल ब्लेजर्स आ मेजर लीग सकर (एमएलएस) मे सिएटल साउन्डर्स एफसी कऽ फ्रेन्चाइजी (जे २००९ कऽ सीजन सँ खेलैल शुरू केने अछी)।
सम्पत्ति[सम्पादन करी]
जीवन आ करियर[सम्पादन करी]
सन्दर्भ सामग्रीसभ[सम्पादन करी]
- ↑ "Paul Allen", Forbes, अन्तिम पहुँच २०१५-०७-३१।


text:
राजविराज, सप्तरी, मिथिला, नेपाल। अक्टुबर २१, २०१५. मैथिली जिन्दाबाद!!
कहबी छैक जे मिथिलाक सभ्यता मे गीत-संगीत लोकाचार सँ जुड़ल छैक, सच छैक जे जन्मक समय सँ सोहर आर विभिन्न संस्कार गीत सँ होइत मृत्युक समय धरि लेल एहिठाम गीत-गाइनक इतिहास व परंपरा छैक।
एहि बीच हिन्दी फिल्म केर लोकप्रियता आ वृहत् बाजार सँ मैथिली गीत-संगीत पर एकर प्रभाव होयब स्वाभाविके छैक। तहिना भोजपुरी समान अपूर्ण भाषा मुदा अत्यन्त लोकप्रिय बोली मे सेहो फिल्मी गीत केर बाजार मैथिली सँ कतेको गुना बेसी भऽ गेलाक कारण निज मैथिलीभाषी द्वारा भोजपुरीक भूख ओहिना देखल जा सकैत छैक।
जहिना बाजार तहिना व्यवहार – मैथिली केँ हारिकय आब ओहि बाट पर अग्रसर होमय पड़ि गेल छैक जाहि मे हिन्दीक हिनहिनाहट आ भोजपुरीक भनभनाहट मैथिलीक मिठास संग नव ब्लेन्ड तैयार करैत ‘बाजार’ आर ‘मुनाफा’ सँ मैथिल कलाकार केँ परिचित करा सकैक।
सच छैक, मैथिल कलाकार कोन दृष्टि आर कतेक कष्टक संग कोना-कोना साधन जुटबैत एल्बम निकालैत अछि आर से एलबम बाजार तक पहुँचैत-पहुँचैत दम तोड़ि दैत छैक; कारण मैथिलीभाषी मे अपनहि भाषा सँ सतौत व्यवहार जगविदित छैक। जखन राजनीति कएनिहार मैथिल नेता पर्यन्त ई कहौक जे मैथिली मात्र बाभन आर के भाषा हय…. तखन स्वयं सोचय योग्य विषय छैक जे मैथिली भाषा मे कलाजीविता कोना पोसल-पालल जा सकत।
लेकिन चिन्ता नहि करू –
जाहि भूमि सँ स्वयं जानकी अवतार लेली धरती पर
ताहि भूमि केर सब सन्तान बसथि सृजनधारा पर
नहि चिन्ता कि बनत लागत केहन जनता केँ
तैयो निज साधन आ सोचक लाबथि सुधा धरा पर!!
जी हाँ! बात कय रहल छी किछु जिवटगर अप्पन धरतीक सपुत सब पर – विद्यानंद बेदर्दी, विन्देश्वर ठाकुर, प्रयास प्रेमी मैथिल, तेजू मैथिल, विरेन्द्र झा, जावेद अली, अंजू यादव, आर एन सागर, सुधीर सिंह, नारायण मधुशाला, अशोक कुमार सहनी आर राजदेव राज – सब गोटे फेसबुक संसार मे मैथिली सृजनकारक रूप मे परिचित चेहरा; कियो विद्यार्थी, कियो प्रवास जीवन मे मजदूर, कियो जन्महि सँ सूरदास, कियो गामहि मे रहिकय संघर्षक संग जीवन-यापन चला रहल – सब सपुत मे मुदा एक्कहि टा संपत्ति एहेन अछि जाहि सँ एकरा सब सँ बेसी धनिक-मनिक केकरो नहि कहल जा सकैत अछि, ओ संपत्ति थीक मातृभाषाक सेवा आ मातृभूमि प्रति समर्पणक। मैथिली जिन्दाबाद पर एहि समस्त स्रष्टाक अनेकानेक कृति क्रमशः प्रकाशित होएत रहल अछि। गर्व अछि एहि सब सपुत पर – ईश्वरक अंश तऽ ओना सब मे छैक, लेकिन साक्षात् सरस्वती ओ ब्रह्मकेर रूप ई सपुत सब अपन एक सँ बढिकय एक कृति सँ मिथिला जगत् केँ नेहाल करैत रहल अछि।
पूर्व मे ‘मिथिलाक एक्सप्रेस’ नाम सँ म्युजिक एल्बम प्रकाशित केने छल, आब एकरा सबहक नव प्रस्तुति ‘चहटगर चटनी’ मिथिला गीत-संगीत संसार मे तहलका मचाबय लेल आबि रहल अछि। उपरोक्त कोनो स्रष्टा परिचयक मोहताज नहि, नहिये ओकर गुणस्तर पर कोनो दुविधा वा शंका अछि, तथापि छट्ठू-निकम्मा-पेंचियल आ पोंगापंथी लोकनि कहियो ओकर भाषा-शैलीपर तऽ कहियो मैथिली भाषाक मापदंड पर सवाल ठाढ करिते रहत आर सृजनक धारा सदिखन एहिना बहिते रहत। आब ओ जमाना कहाँ छैक जे अपन शान लेल आन केँ वंचित कय देब, आब तऽ अहाँ मुकुटधारी-विद्मान-सज्जन सब सँ बहुत बेसी आगाँ सर्वहारा समाज छैक। ओकरा सब मे अपन मातृभाषाक सम्मान कोना बचत तेकर पूरा ज्ञान छैक। हाँ! तखन राजनीति कएनिहारक कृपा भारत जेकाँ जँ नेपाल मे सेहो आओत तहिया तऽ एत्तहु प्रभाव पड़बे करत, ताधरि नेपालक मिथिला सँ सृजनक धारा निरंतर बहि रहल अछि, हम सब एहि पर गर्व करी।
विश्वास करू – चहटगर चटनी मे सब किछु भेटत। नवका आ पुरनका सबटा मिलाकय एहेन छौंक बनायल गेल अछि जे एकर श्रोतावर्ग स्वतः मैथिलीक मिठास मे हिन्दी-भोजपुरीक चमक-दमक सेहो जरुर देखत। अपनहि भाषाक सीडी कीनत आर अपनहि सपुत सबहक कलाजीविता केँ संवर्धन-प्रवर्धन करत। मुहपुरुख कहेनिहार किछु पोंगा लोक केँ भले एहि पर फूस्टिक छोड़बाक अवसर भेटय, मुदा बाजार आ बहुसंख्य केर माँग अनुरूप ‘चहटगर चटनी’ सगरो शोर मचा देत।
एहि एल्बम मेः
मैथिली गीत-सङ्गीतक उत्थान आ विकासक लेल मैथिली झमकौआ, प्रेम-विरह, मिथिला वर्णन गीतक सङ्कलन कएल गेल नुनगर-चहटकर एलबम जेकर गीतकार- विद्यानन्द वेदर्दी, विन्देश्वर ठाकुर, प्रयास प्रेमी मैथिल, आर. एन. सागर, नारायण मधुशाला, राजदेव राज, सुधीर सिंह तथा गायक- विरेन्द्र झा, तेजू मैथिल, सन्नु कुमार, जावेद अलि, अंजू यादव केर संग संगीतकार- शैलेन्द्र विश्वकर्मा तथा विरेन्द्र झा छथि।
गीत सबहक बोल:- 1. निर्मोही अहाँके यादमे 2. डिजाइन बड्ड डेन्जर छौ 3. अपन मिथिलाके यौ मिता 4. गोरी चन्द्रमुखी रूप अहाँके 5. बनि चान सुरूजक किरण 6. रगरगमे बसलौं अहाँ 7. हे गे सुन्नरी गोर्की 8. भैयाके साली कमाल यौ 9. लुटिले हे गे गोरी 10. A B C D. E F G H I हमरा कनिया पढबैय यौ भाइ..!! जौ पढैछी एकोरति हम गल्ति, दैय धैले चाट हमरा लगाई..!! – अछि।
एलबम केर नामकरण सम्बन्ध मेः
विद्यानन्द बेदर्दी नामकरण लेल मैथिली जिन्दाबाद केर प्रधान संपादक प्रवीण नारायण चौधरी सँ सल्लाह लैत एकर नाम सर्वसम्मति सँ हुनकहि राखल “चहटगर चटनी” रखलनि। आशा करैत छी जे एकर तैयारी आर प्रस्तुति निश्चित रूप सँ चहटगर चटनीक कार्य करत आर मैथिली मनोरंजनक दुनिया मे एहि चटनीक माँग सब करत।


text:
जनकपुरधाम: जानकी मंदिर कें आतंकवादी सभ बम विस्फोट क' 13 दिसम्बर कें उड़यबाक साजिश रचने छल. एहिसं पहिनहि छओ दिसम्बर कें आतंकवादी प्रसिद्ध पशुपतिनाथ मंदिर कें उड़यबाक साजिश रचने छल मुदा नेपाली सुरक्षा एजेंसीकें एहि साजिशक पता चलल. एहि मामिला मे २० गोट आतंकी कें गिरफ्तार कएल गेल अछि.
आतंकी सबहक गिरफ्तारी काठमांडूसं भेल अछि. गुप्त सूचनाक बाद नेपाली सुरक्षा एजेंसीक छओ दिनक स्पेशल ऑपरेशन मे आतंकी सभ कें गिरफ्तार कएल गेल अछि. एकर पुष्टि काठमांडूक महानगरीय पुलिस आयुक्त (एआईजी) विज्ञान राज शर्मा केलनि अछि. 13 दिसंबर कें जानकी मंदिर मे धार्मिक आयोजनक बहन्ने बम विस्फोट करबाक योजना छलैक. शर्मा आशंका जतओलनि जे गिरफ्तार आतंकी अलकायदा केर भ' सकैए. एकरा देखैत इंडो-नेपाल बोर्डर पर अलर्ट जारी कएल गेल अछि.
Tags: हालचाल हालचाल : ओहिपार


text:
जनकपुरधाम : आने साल जकाँ एहु बेर विद्यापति स्मृति पर्व समारोह विभिन्न नामे सम्पूर्ण मिथिलाञ्चल, प्रान्त आ देशमे सम्पन्न भेल अछि. कातिक धवल त्रयोदशी अर्थात, अगहन ७ गते सोमदिन सँ ९ गते धरि तदनुसार नबम्बर २३ ता. सँ २५ ता. धरि दरिभंगा, पटना, मधुवनी, बाराणसी, कलकत्ता, जनकपुरधाम आदि ठाममे मनाओल गेल.
प्रसिद्धिक रुपमे दरिभंगा आ पटनाक मंचकेँ मैथिली जगतमे खूब नाम भेल करैत अछि. दरिभंगामे मैथिली सेनानी डा. बैद्यनाथ चौधरी ‘बैजू’क एकल व्यवस्थापन आ विद्यापति सेवा संस्थानक आयोजनमे ‘मिथिला विभूति’ पर्वक नामे ई उत्सब मनाओल जाइत अछि. त' पटनामे चेतना समितिक तत्वाधानमे ओकर कार्यसमिति ई पर्व मनबैत आएल अछि.
दुनू ठामक पर्वक आयोजन अपन –अपन ढंग सँ होइत अछि. आब तँ विहार सरकार विद्यापति पर्वकेँ राष्ट्रिय मान्यता दऽ देने छैक , तएँ राज्य सरकार सेहो एहि पर्वक आयोजन करैत अछि.
दरभंगाक आयोजन एहु मानेमे विशिष्ट होइत अछि जे ई आम मैथिली प्रेमी सँ बेसी जूडल रहैत छैक. पहिल दिन उद्घाटन, सम्मान आ भाषण–भूषण प्रमुख रुपें होइत अछि. मंचपर कोनो नियन्त्रण नहि , जकरा मोन भेल चहरि कऽ अगेक सिट छेकि बैसि जाएत. मंचक कोनो तरहक मर्यादा दरभंगामे नहि कएल जाइत छैक. तेहने मंचपरक प्रमुख अतिथि सभमे कोनो खास परिवर्तन एतहु नहि होइछ, हँ तखन किछु एहन अतिथि अवस्से अबैत छथि जे विधि पहुँचएबाक हेतु मैथिली मंचपर आमंत्रित रहैत छथि.
एहि बेर राजविराजक भाषा विद् डा. सुनिल कुमार झा ‘मिथिला विभूति’ सम्मान सँ सम्मानित कएल गेलाह. ओ प्रसन्न मुद्रामे विशेष प्रतिनिधिकेँ भेटल छलखिन्ह. दोसर दिन कवि सम्मेलन आ नाटकक भाँज रहैक मुदा समय अनियन्त्रित भेने सभ गुड गोबर भऽ गेलैक.
भेलैक ई जे कार्यक्रमक प्रारम्भमे सम्मान समारोह भेलैक – आगत अतिथिकेँ शाल दोपटा माला आ पाग सँ सम्मानित कएल गेलनि. पुस्तक विमोचन भेल. भाषण भूषण भेल जे शुरुएमे समय बेसी घीच लेलकै. तखन सभ छाड भार कवि सम्मेलन पर पडलैक.
उद्घाटन सत्रमे पहिने बाबा विद्यापतिपर माल्यार्पण भेल रहैक , जकर शौभाग्य एहि विशेष प्रतिनिधिकेँ सेहो भेटलैक. तखन जे कार्यक्रम शुरु भेल तँ कार्यक्रमक काविल उद्घोषककेँ जान पराभवमे पडि गेलनि, जखन बैजू बाबू हुनकासँ माइक लऽ लऽ कऽ अपन उदगारक वर्षा करऽ लगलथि. जे से ओहि अवसरपर उपस्थित ललित नारायण मिथिला विश्वविद्यालयक कुलपति डा. साकेत कुशबाहा, संस्कृत विश्वविद्यालयक कुलपति डा. देवनारायण झा लगायतक प्रतिकुलपति एवं अन्य विशिष्ट अतिथि लोकनि राम भरोस कापडि भ्रमरक सधः प्रकाशित लघु नाटक संग्रह सूलीपर इजोत एवं अन्य नाटकक विमोचन सामूहिक रुपें कएलनि. एहि संग्रहमे तीन नाटक अछि जे मंचोपयोगी अछि.
जखन कवि सम्मेलनक शुरुआत भेलै त सभ गोटे साकांक्ष भेलाह समय पर. कारण पचहत्तरिसँ उपर कवि लोकनि आमंत्रित छलाह – नेपाल सँ अयोध्याय नाथ चौधरी आ डा. रेवती रमण लाल समेत. डा.लालक अध्यक्षतामे कवि सम्मेलन प्रायः एगारह बजे शुरु भेल जे दू बजे समाप्त भेल. आब प्रश्न उठऽ लगलै नाटक किए कएल जाए. तीन चारि बजे श्रोता दर्शक कम, दोसर उत्साहक अभाव.
कलाकारक मुखिया रीतेश नहि करबाक मनःस्थितिमे रहए, जकरा अनुचित मानि ताही मंचपर करबाक दबाब देल गेलै. ओ नाटक कएलक आ जे जतेक दर्शक रहथि – प्रसन्न भऽ उठल छलाह. जनकपुरक रंगदर्पण संस्था रीतेश पाटलीक निर्देशनमे राम भरोस कापडिक भ्रमरक नाटक ‘आ बौधु बाजि उठल ’क मंचन कएलक.
दोसर दिन धुमगज्जर भेलैक – सांस्कृतिक कार्यक्रमक. उद्घाटनक बाद जे कलाकार लोकनि सुर तनलनि से दोसर दिन अर्थात २६ ता. १० गतेकेँ १० बजे भोर धरि क्रम टुुटल नहि रहैक. थैया थैया भऽ गेल रहैक. करिब दश हजार व्यक्ति बैसबला पण्डाल खचाखच भरल छल.
पटनाक पहिल दिन उद्घाटन सत्रक बाद कवि सम्मेलन रहैक. उद्घाटन सत्रमे किछु विशिष्ट ब्यक्तित्वसभके अपन अपन क्षेत्रमे महत्वपूर्ण योगदानक हेतु सम्मान कएल गेलनि जाहिमे संस्कृतिविद् डा. प्रफुल्ल कुमार मौन सेहो रहथि जनिका ताम्रपत्र, दोपटा आ पाग देल गेलनि. उद्घाटनक क्रममे किछु गोेटे मिथिला आ मैथिलीपर चर्चा करबा सँ बेसी स्वास्थ्य शिक्षापर बेसी जोड रहनि. आ दिनमे मणिकान्त झाजे विचार गोष्ठि रहैक तकरो विषय स्वास्थ जनचेतना रहैक , जकर स्पष्ट छाप कार्यक्रमक अधिकांश वक्ताक मन्तव्य रहैक. दोसर दिन भेने विचार गोष्ठि रर्हैक। भिनसरे १०–११ बजेृ रातिमे विविध मनोरंजनातमक कार्यक्रमक संग केन्द्रिय नेता एवं अतिथि सभक उपस्थिति रहए. तेसर दिन भेने डा. कमल मोहन चुन्नुक लिखल नाटक ‘आब्जेक्सन मी लोर्ड’ चुन्नुएजीक निर्देशनमे सम्पन्न भेल छल.
कार्यक्रमक क्रममे आनन्द मेला, मिथिला चित्रकला प्रदर्शनी, पुस्तक प्रदर्शनीक आयोजन कएल गेल छल. अरुणा चौधरी जीक मखानक खीर, तीलकोरक तरुआ, आ प्रेमलता मिश्र ‘प्रेम’क सुअदगर पान– जे नहि चखलनि से पछतैलनि. पत्र पत्रिका आ पुस्तक सेहो विक्री भेवे कएल. मिथिला दर्शन आ घर बाहरक नवका अंक सेहो हाथे हाथ जा रहल छल.
विद्यापति पर्वक तीनू दिन धुमगज्जर करैत विति गेल. मुदा अपना पाछाँ फेर सँ किछु प्रश्न छोडि गेल– मैथिलीक एहि दुनू मंचक आसनीमे कतेक गोटे आम मैथिल वर्ग सँ बैसाओल जाइत अछि. दू शब्द अभिव्यक्ति बाजऽ देल जाइत अछि. मिथिला राज्यक हेतु संघर्ष लेल बोट क्लब पर दश विस गोटे पाग पहिरि बैसी गेने कहाँ सम्भव हएत.
नेपालमे गोलैसी तँ छैक मुदा एहि तरहेँ कोनो काज मैथिलीक नहि होइत अछि तएँ स्वभाविक रुपें एहन प्रान्तक निर्माण कएल जा चुकल छैक जकर भाषा मैथिली आ राजधानी जनकपुर हएबामे शंका नहि कएल जा सकैछ.
विद्यापति पर्वक अवसरपर एकटा कऽ जे स्मारिका प्रकाशन होइछ ओ ने पटनामे ने दरभंगामे वितरण होइछ. किए ने पूर्वमे प्रकाशित कऽ तकर उपयोग कएल जाए. पटनामे कार्यक्रम तय रहैछ, वितरण होइछ. दरभंगामे से नहि रहैछ. बैजूबाबू स्वयं कार्यक्रम रहैत छथि आ सूचनाक आधार सेहो.
जे होइक विद्यापति स्मृति पर्वक अपन रौनक आ साहित्यिक जमघटक हेतु निरन्तर स्मरण कएल जाएत.
रिपोर्ट : कुमार अभिनन्दन


text:
हलुआ
हलुआ (या हलवा, हलावा, हलेवेह, हेलवा, हलवाह, हालवा, हेलावा, हेलवा, हलवा, अलुवा, चालवा, चलवा) कयन प्रकारक मिठ मिठाईके सन्दर्भित करैत अछि, जकरा समुचा मध्य पूर्व, दक्षिण एसिया, मध्य एसिया, पश्चिम एसिया, उत्तरी अफ्रिका, पूर्वी यूरोप, माल्टा आ यहुदी जगतमे खानामे प्रयोग कएल जाइत अछि ।
शब्द हलवा (अरबी हलवा حلوى सँ) कऽ प्रयोग दुई प्रकारक मिठाईके वर्णनक लेल कएल जाइत अछि:
- आटा-आधारित: एहि प्रकारक हलुआ किछ जिलेटिनी होइत अछि तथा अन्नक आटा, अधिकतर सूजीसँ बनायल जाइत अछि । प्राथमिक सामग्री, तेल, आटा आ चीनी छी ।
- बदाम-मक्खन-आधारित: एहि प्रकारक हलुआ भुरभुरा होइत अछि आ आमतौर पर ताहिनी (तिलक पेस्ट) या अन्य नट मक्खन, जेना सूर्यमुखीके बियाक मक्खन. प्राथमिक सामग्री नट मक्खन आ चीनी छी ।[१]
सन्दर्भ सामग्रीसभ[सम्पादन करी]
- ↑ Davidson, Alan (1999). The Oxford Companion to Food. Oxford: Oxford University press. pp. xx + 892. आइएसबिएन 0-19-211579.


text:
मनीष कर्ण ,जनकपुरधाम16मार्च,2022.मैथिलीजिन्दाबाद।।
प्रत्येक वर्ष होरीक अवसरपर मिथिला नाट्यकला परिषद् (मिनाप) जनकपुरधाममें आयोजना करैत आएल दुई दिवसीय होरी महोत्सव आ महामुर्ख सम्मेलन अहु वर्ष सेहो भव्यतापूर्वक मनयबाक निर्णय कायल गेल अछि।मिनाप अहि वर्ष होरी महोत्सव चैत ३ गते( तदनुसार 17 मार्च 2022) बृहस्पति दिन आ महामुर्ख सम्मेलन ४ गते(18मार्च 2022) शुक्रदिन मनयबाक निर्णय भेल मिनापक महासचिव शैलेन्द्र मल्लिक जानकारी देलथि।
ओ पहिल दिन बृहस्पति दिन डम्फा वादन आ उद्घाटन, होलीउपर विशेष चर्चा परिचर्चा, हास्य कवि गोष्ठी, निश्चित मापदण्ड अनुसार होली गायन, उत्कृष्टाक चयनसँगहि पुरस्कार वितरण कार्यक्रम रहल जानकारी देलैन्ह।
तहिना, दोसर दिन शुक्रदिन विशिष्ट शैलीमें उद्घाटन, होली गायन, मिनापक हास्य शैली व्यंग्यपूर्ण नाट्य प्रस्तुती, मूर्ख एवं महामूर्खक उपाधि वितरण संगहि मूर्ख आ महामूर्खसभकेँ सम्मान तथा प्रमोपहार वितरण करबाक महासचिव मल्लिक जनोलैन्ह।वि.सं. २०६१(सन्२००५) सालसँ जनकपुरधाममें महामूर्ख सम्मेलनक आरम्भ भेल ।
वि.सं.२०६१सालमेँ महामूर्खक उपाधी मैथिली कवि नरेश ठाकुर, २०६२ मेँ तत्कालीन नेकपा एमालेक नेता शीतल झा, २०६३मेँ तत्कालीन जनकपुर नगरपालिकाक मेयर हरिबहादुर बिसी, २०६४ मेँ तत्कालीन सदभावना पार्टीक नेता ओमकुमार झा, २०६५ मेँ वरिष्ठ साहित्यकार डॉ.राजेन्द्र विमल, २०६६ मेँ पूर्वमन्त्री रामचन्द्र झा, २०६७ मेँ नेपालक चर्चित राजनीतिक विश्लेषक सिके लाल, २०६८ मेँ साहित्यकार रामभरोष कापड़ि “भ्रमर”, २०६९ मेँ नेपाली काँग्रेस केर संसदीय दलक नेता रामसरोज यादव, २०७० मेँ डॉ. विजयकुमार सिंह, २०७१ मेँ उद्योग, पर्यटन, वन तथा वातावरण मन्त्री शत्रुधन महतो, २०७२ मेँ समसानघाटक स्वरुप परिवर्तन कय आधुनिक स्वर्गद्वार बनाक चर्चा रहल पवन सिंघानीया केँ महामुर्खक उपाधी प्रदान काएल गेल छल।
तहिना २०७३ सालमें सप्तरी जिलाक मलेठमेँ भेल नेकपा एमालेले द्वारा मेची महाकाली अभियानक क्रममें पुलिसक गोली लागि ५ गोटें मृत्यु भेला कारणे अन्तिम समयमें आबि होली महोत्सव कार्यक्रम मिनाप स्थगित काएल गेलै छल।
२०७४ मेँ महामुर्खक उपाधी तमलोपाक अध्यक्ष वृषेशचन्द्र लाल, २०७५ मेँ जनकपुरधाम उपमहानगरपालिकाक मेयर लालकिशोर साहकेँ देल गेल छल।
तहिना २०७६ सालमेँ मधेस प्रदेशक मुख्यमन्त्री लालबाबु राउत आ २०७७ सालमेँ महजोडी मदन कृष्ण श्रेष्ठ आ हरिवंश आचार्यकेँ महामुर्खक उपाधि देल गेल छल।